title: Dirty Deeds Done Dirt Cheap (kappale)

text: Kolme minuuttia ja 50 sekuntia kestävästä kappaleesta tuli ajan myötä yksi AC/DC:n kuuluisimmista. Kappaleen sanoitukset herättivät suurta kohua varsinkin vanhempien keskuudessa, sillä ne kertovat palkkamurhaajasta. Kappaleeseen kuuluu tunnettu voimasointuriffi, kitarasoolo sisältää myös jonkinlaista tilutusta. Kappaleesta on julkaistu liveversiot AC/DC:n julkaisuilla "Live" (1992), "No Bull" (1996) ja "Stiff Upper Lip Live" (2001). Kappaleen ovat tehneet Angus Young, Malcolm Young ja Bon Scott.


title: Dirty Deeds Done Dirt Cheap (kappale)

text: Kappale julkaistiin uudelleen livesinglenä yhtyeen albumilta "Live".


title: Dean Conant Worcester

text: Dean Conant Worcester (1. lokakuuta 1866 Thetford, Vermont – 2. toukokuuta 1924 Manila, Filippiinit) oli yhdysvaltalainen lintutieteilijä ja liikemies.


title: Dean Conant Worcester

text: Dean Worcesterin vanhemmat olivat Ezra Carter ja Ellen H. Worcester. Vuonna 1893 hän avioitui Nanon Fay Leasin kanssa. Hän valmistui Michiganin yliopistosta 1899, jossa myös väitteli tohtoriksi 1915.


title: Dean Conant Worcester

text: Worcester tutki Filippiinien linnustoa yhdessä Frank Swift Bournsin kanssa. Vuonna 1913 hän muutti Cebuun. Hän toimi Agusan Coconuts Companyn pääjohtajana ja varapuheenjohtajana, Philippine Refining Co.:n puheenjohtajan sihteerinä sekä Philippine Desicated Coconut Corp.:n puheenjohtajana.


title: Dean Conant Worcester

text: Yhdessä Bournsin kanssa Worcester nimesi vuonna 1894 useita uusia lintulajeja: mindoronkukaalin ("Centropus steerii"), mindanaonkukastajan ("Dicaeum bicolor"), tawitawinhaavakyyhkyn ("Gallicolumba menagei"), ruostekanakyyhkyn ("Phapitreron cinereiceps"), valkokurkkusiepon ("Rhinomyias albigularis") ja tuhkarastaan ("Zoothera cinerea").


title: Dean Conant Worcester

text: Worcester kuoli sydänkohtaukseen Manilassa vuonna 1924.


title: Kettu ja koira

text: Kettu ja koira () on Daniel P. Mannixin vuonna 1967 julkaistu romaani. Teoksen on suomentanut Otavalle 1968 Heidi Järvenpää. Kirja palkittiin Yhdysvalloissa 1967 parhaana eläinkirjana.


title: Kettu ja koira

text: Disney on tehnyt romaanin pohjalta elokuvan "Topi ja Tessu" (1981).


title: Bambi: Tarina metsästä

text: Bambi: Tarina metsästä () on itävaltalaisen Felix Saltenin kirjoittama romaani, joka kertoo Bambi-nimisen metsäkauriin syntymästä ja kasvusta aikuiseksi.


title: Bambi: Tarina metsästä

text: Salten alkoi kirjoittaa "Bambia" vuonna 1921. Romaani julkaistiin saksaksi ensin jatkokertomuksena "Neue Freie Presse" -lehdessä 15.8.–21.10.1922 ja kirjan muodossa vuonna 1923, käännettiin englanniksi vuonna 1928 ja suomeksi vuonna 1954. Romaania pidetään ympäristökirjallisuuden klassikkona.


title: Bambi: Tarina metsästä

text: Päähenkilön nimi on peräisin italian kielen sanasta "bambino" ’lapsi’, ja nimeä ehdotti Saltenin tytär Anna Katharina.


title: Bambi: Tarina metsästä

text: "Bambi" jakaantuu kahteen osaan, joista ensimmäinen kuvaa Bambin ensimmäistä elinvuotta emon kuolemaan saakka ja toinen jatkuu noin vuotta myöhemmin ja kertoo, kuinka vanha ruhtinas, Bambin isä, opettaa Bambia selviytymään metsässä ja kuinka Bambi ottaa puolisokseen Falinen.


title: Bambi: Tarina metsästä

text:
Romaanin alkupuolella Bambi oppii emoltaan kyselemällä:
”Bambi kyseli. Hän rakasti kyselemistä. Hauskinta mitä hän tiesi oli alinomaa kysellä ja sitten kuulla, mitä äiti vastasi. Bambi ei ollenkaan ihmetellyt että hänen mieleensä tuli lakkaamatta uusia kysymyksiä. Se oli hänestä aivan luonnollista ja se viehätti häntä kovasti. Häntä viehätti myös uteliaana odottaa vastausta. Vastasipa äiti mitä tahansa, hän oli aina tyytyväinen. Usein Bambi ei kuitenkaan ymmärtänyt häntä, mutta se oli vain hauskaa, koska silloin saattoi kysellä edelleen jos halusi.”


title: Bambi: Tarina metsästä

text: Lapsuutensa aikana Bambi tutustuu niityllä muihin metsäkauriisiin ja oppii tuntemaan muun muassa kuoleman sekä vaaran, joka johtuu ”Hänestä” eli ihmisestä, samoin kuin vahdit eli linnut ja muut pikkueläimet, jotka varoittavat vaaroista.


title: Bambi: Tarina metsästä

text: Romaanin jälkipuolella, nuoruutensa aikana, Bambi oppii jäljittelemällä vanhaa ruhtinasta. Kun Bambi haavoittuu metsästäjän luodista, vanhus pelastaa hänet. Vaikka eläimet pitävät ihmistä kaikkivaltiaana vihollisena, vanhus opettaa Bambille, että ihminenkin on kuolevainen.


title: Bambi: Tarina metsästä

text: Romaanin viimeisellä sivulla Bambi kohtaa kaksi vastasyntynyttä vasaa, ilmeisestikin jälkeläisensä Genon ja Gurrin, jotka ovat jatko-osan "Bambis Kinder" päähenkilöt.


title: Bambi: Tarina metsästä

text: "Bambin" saksankielinen alaotsikko "Eine Lebensgeschichte aus dem Walde" tarkoittaa ’elämäntarinaa’, ja lukija saattaa odottaa, että romaani päättyisi Bambin kuolemaan, mutta kirjan aiheena on nimenomaan Bambin oppimisprosessi alusta loppuun.


title: Bambi: Tarina metsästä

text: Romaani julkaistiin alkuperin ilman kuvitusta. Saltenin paettua Sveitsiin hänen uusi kustantajansa julkaisi vuonna 1940 kuvitetun laitoksen, jossa on Hans Bertlen 118 mustavalkoista vinjettiä. Saltenin kuoleman jälkeen vuonna 1946 kustantaja julkaisi uuden laitoksen, jossa on Walter Linsenmaierin kahdeksan värikuvaa. Bertlen piirroksia on käytetty useissa käännöksissä, muun muassa suomennoksessa, mutta useat muutkin taiteilijat ovat kuvittaneet "Bambin" käännöksiä.


title: Bambi: Tarina metsästä

text: Salten kirjoitti romaanille jatko-osan "Bambis Kinder: Eine Familie im Walde", joka ilmestyi vuonna 1939. Bambin hahmo vierailee myös hänen romaanissaan "Die Jugend des Eichhörnchens Perri" (1938), ja Gobo ja Faline esiintyvät Saltenin romaanissa "Fünfzehn Hasen: Schicksale in Wald und Feld" (1929).


title: Bambi: Tarina metsästä

text: Walt Disneyn tuottama yhdysvaltalainen animaatioelokuva "Bambi" vuodelta 1942 perustuu Saltenin romaanin alkuosaan. Tarina on siirretty Pohjois-Amerikkaan vaihtamalla metsäkauriit valkohäntäpeuroiksi. Disneyn elokuvaan perustuva 32-sivuinen kuvakirja "Bambi" ilmestyi suomeksi vuonna 1947, ja englanniksi julkaistiin runsaasti muitakin oheistuotteita. Elokuvan jatko-osa "Bambi 2" perustuu melko väljästi romaanin jälkiosaan, jossa isä ottaa Bambin hoiviinsa.


title: Bambi: Tarina metsästä

text: Neuvostoliitossa kirjasta sovitettiin kaksi elokuvaa: "Detstvo Bembi" (1985) ja "Junost Bembi" (1986). Molemmat elokuvat ohjasi Natalja Bondartšuk.


title: Lotta ystäväni

text: Lotta ystäväni () on E. B. Whiten vuonna 1952 kirjoittama romaani. Kirja kertoo Vilppu-porsaasta ja Lotta-hämähäkistä. Romaanista on tehty animaatioelokuva "Laulava porsas" ja vuonna 2006 elokuva "Lotta ystäväni", jonka pääosassa on Dakota Fanning.


title: Maija Liukkonen

text: Maija Liukkonen (o.s. Raitanen, s. 24. lokakuuta 1956) on suomalainen jalkapalloilija ja jalkapallovalmentaja.


title: Maija Liukkonen

text: Liukkosen pelaajaura alkoi samoihin aikoihin, kun Suomessa käynnistyi organisoitu naisten sarjatoiminta. Hän liittyi 1972 vasta perustettuun Jyväskylän Pallokerhon joukkueeseen. Jyväskylästä Liukkonen siirtyi Turun Pyrkivään 1977 ja sieltä Turun Palloseuraan, jossa hän pelasi 10 vuotta ja voitti ensimmäisen mestaruutensa 1978. Liukkonen on pelannut myös PP-Futiksessa, Helsinki Unitedissa, Helsingin Jalkapalloklubissa ja Kontulan Urheilijoissa. Hän voittanut Suomen cupin HJK:ssa 1993 ja Pyrkivässä 1994. Mestaruuden ja cupin Liukkonen on voittanut myös Helsinki Unitedissa 1990.


title: Maija Liukkonen

text: Suomen naisten jalkapallomaajoukkueessa Liukkonen 52 maaottelua vuosina 1980–1991. Hän toimi myös maajoukkueen kapteenina ja oli aikanaan eniten maaotteluita pelannut naispelaaja.


title: Maija Liukkonen

text: Liukkonen valmensi Helsingin Jalkapalloklubia yhdessä Timo Lounion kanssa vuosina 1997–1999 ja 2001–2003. Tuona aikana HJK voitti Suomen cupin kolmesti, mestaruuden neljästi ja se eteni myös UEFA Cupissa välieriin 2001. Liukkonen on myös valmentanut Kontulan Urheilijoita ja pelasi siellä edelleen kaudella 2008.


title: Maija Liukkonen

text: Siviiliammatiltaan Liukkonen on hammaslääkäri.


title: The Super Hero Squad Show

text: The Super Hero Squad Show on Film Romanin ja Marvel Animationin yhteistuottama animaatiosarja, joka perustuu Marvel Comicsin sarjakuvasankareihin ja samannimiseen lelulinjaan Marvel Super Hero Squadiin. Cartoon Network on tilasi sarjasta 26 jaksoa, joiden esitys oli tarkoitus aloittaa vuoden 2009 lopulla. Marvel Super Hero Squad poikkeaa myös huomattavasti edellisistä Marveliin perustuvista sarjoista sen ollessa erittäin lapsiystävällinen, joka sisältää paljon toimintaa ja huumoria. Hahmot muistuttavat hieman chibimaisilta, joiden suunnittelusta vastasi Mitch Schauer. Äänirooleissa kuullaan muun muassa Tom Kenny, Charlie Adler, Steve Blum ja Grey DeLisle.


title: The Super Hero Squad Show

text: Sarja sai ensiesityksensä Yhdysvalloissa 14. syyskuuta 2009. Suomessa sarja alkoi 7. kesäkuuta 2010 maksullisella Disney XD:llä.


title: The Super Hero Squad Show

text: Ryhmä Marvel sankareita suojelevat Super Hero Citya VillainVillen rikollisilta. Erityisesti Rautamies, Wolverine, Kapteeni Amerikka, Thor, Falcon, Hopeasurffari.Hämähäkkimies ja Hulk. Sankarit huutavat ennen taisteluun menoa “Hero Up!”, kun he kohtaavat katalan Tohtori Doomin, joka yrittää liittolaistensa kanssa kerätä ääretöntä miekkaa. Super Hero Squad yrittää estää tämän sillä muutoin Doom hallitsisi maailmankaikkeutta. Sarjassa vierailee myös muita Marvel sankareita.


title: E. G. Palmén

text: Ernst Gustaf Palmén (26. marraskuuta 1849 Helsinki – 3. joulukuuta 1919 Helsinki) oli suomalainen historiantutkija, vapaaherra, professori ja valtioneuvos.


title: E. G. Palmén

text: Palmén valmistui ylioppilaaksi vuonna 1866, filosofian kandidaatiksi vuonna 1872, filosofian maisteriksi vuonna 1873, filosofian lisensiaatiksi vuonna 1876 ja filosofian tohtoriksi vuonna 1877. Hän toimi Helsingin yliopiston Suomen, Venäjän ja Pohjoismaiden historian professorina vuosina 1884-1903 ja Suomen ja Skandinavian historian professorina vuosina 1903-1911.


title: E. G. Palmén

text: Palmén oli säätyvaltiopäivien ritariston ja aatelin jäsen valtiopäivillä 1877-1885 ja pappissäädyn jäsen valtiopäivillä 1888-1906 sekä Suomalaisen puolueen kansanedustajana ensimmäisessä eduskunnassa vuosina 1907-1909, ja toimi myös eduskunnan toisena varapuhemiehenä samoina vuosina. Valtioneuvoksen arvon hän sai vuonna 1910.


title: E. G. Palmén

text: E. G. Palmén kuului Valvojan perustajiin ja hän toimi vuosina 1887–1891 sen päätoimittajana. Iskevästä ja hyökkäävästä kirjoitustyylistään Palmén sai nimimerkkinsä E. G. P. mukaan kutsumanimen "Äkäpää".


title: E. G. Palmén

text: Vapaaherralliseen Palménin aatelisukuun kuuluneen Palménin vanhemmat olivat professori, vapaaherra Johan Philip Palmén ja tämän toinen puoliso Adolfina Fredrika Emilia Sallmén. Hänen puolisonsa oli vuodesta 1881 teollisuusmies Nils Ludvig Arppen (1803-1861) tytär Ida Amalia Arppe (s. 1860). Heidän poikiaan olivat kirurgi Arne Palmén ja lakimies Ilmari Palmén. Heidän pojanpoikansa oli eläintieteilijä Ernst Palmén. E. G. Palménin veljenpoika oli meteorologi Erik Palmén.


title: E. G. Palmén

text: E. G. Palménin sisar oli yhteiskunnallinen toimihenkilö Fanny Palmén (1842−1905), jonka aloitteesta Helsinkiin perustettiin työkoteja kansakoulua käyville lapsille, joiden vanhemmat kävivät ansiotyössä. Hänen veljiään olivat eläintieteilijä Johan Axel Palmén ja Forssan puuvillatehtaan johtaja Karl Evert Palmén.


title: Herran sotien kirja

text: Herran sotien kirja on Neljännessä Mooseksen kirjassa mainittu kirja, joka ei ole säästynyt nykyaikaan. Ainoa tieto siitä on kyseisessä Raamatun kirjassa kohdassa 21:14-15. Osa tutkijoista uskoo sen olleen kokoelma voitonlauluja tai runoja, kun taas osan mukaan se on saattanut olla sotahistoriateos.


title: Soile Ojala

text: Soile Ojala (s. 5. marraskuuta 1963 Hämeenlinna) on suomalainen entinen jalkapalloilija.


title: Soile Ojala

text: Ojalan pelaajaura alkoi Hämeenlinnan Pallokerhosta, josta hän siirtyi helsinkiläiseen Kiffeniin 1986. Yhden Kiffenissä pelatun vuoden jälkeen Ojala siirtyi Kaunis Nainen Futikseen 1987, PP-Futikseen 1988 ja Helsinki Unitediin 1990. Hän voitti Suomen mestaruuden PPF:ssa 1989 sekä mestaruuden ja Suomen cupin Unitedissa 1990. Seuraavat neljä vuotta Ojala pelasi ruotsalaisessa Hammarby IF:ssä. Hän palasi 1995 Suomeen Malmin Palloseuraan, jossa hänen suurin saavutuksensa oli cupin voitto 1997.


title: Soile Ojala

text: Ojala nousi maajoukkueeseen 1985 ja pelasi urallaan kaikkiaan 59 maaottelua, mikä oli aikanaan naispelaajien ennätys. Hän toimi myös maajoukkueen kapteenina.


title: Soile Ojala

text: Ojala valittiin vuoden naisjalkapalloilijaksi vuonna 1989.


title: Soile Ojala

text: Varsinaisen työuransa Soile Ojala on tehnyt rahoitusalalla Soneran ja OP-pankin palveluksessa.


title: Eurylokhos

text: Eurylokhos oli kreikkalaisessa mytologiassa Odysseuksen kumppani ja seuraava komentojärjestyksessä heidän paluumatkallaan Troijan sodasta takaisin Ithakaan.


title: Eurylokhos

text: Laivan ankkuroiduttua Aiaian edustalle Eurylokhos valittiin johtumaan ryhmää miehiä tutkimaan saarta. He löysivätkin tiheän metsän keskeltä aukiolla olevan palatsin, jonka ympärillä kuljeskeli vieraille ystävällisiä susia ja leijonia. Palatsin emännäksi osoittautui Kirke, joka kutsui miehet juhlapäivälliselle. Ainoastaan Eurylokhos epäili petosta eikä nauttinut ateriaa, ja niin hän pääsi pakenemaan, kun aterian jälkeen Kirke muutti sen nauttineet sioiksi. Kerrottuaan asiasta Odysseukselle tämä päätti pelastaa miehensä huolimatta Eurylokhoksen anelusta paeta saarelta.


title: Eurylokhos

text: Odysseuksen matkan jatkuttua miehistön pelastamisen jälkeen he ankkuroivat saarelle, jossa auringonjumala Helioksen karja käyskenteli. Kirke oli neuvonut jättämään eläimet rauhaan, mutta Odysseuksen poissa ollessa Eurylokhos taivutti miehistön teurastamaan härkiä ravinnoksi nälkäänsä. Tämän seurauksena Zeus tuhosi myöhemmin heidän laivansa, ja Eurylokhos muun miehistön tavoin – Odysseusta pois lukien – hukkui mereen.


title: Iain Percy

text: Iain Percy, OBE (s. 21. maaliskuuta 1976 Southampton) on brittiläinen kilpapurjehtija ja kaksinkertainen olympiavoittaja. Ensimmäisen olympiavoittonsa hän purjehti Finnjollalla 2000 ja toisen yhdessä Andrew Simpsonin kanssa 2008 Star-luokassa.


title: Iain Percy

text: Percy on Hayling Island Sailing Clubin jäsen.


title: Bernie Marsden

text: Bernie Marsden (s. 7. toukokuuta 1951 Buckingham, Buckinghamshire) on brittiläinen kitaristi. Hän oli yksi Whitesnaken kolmesta alkuperäisjäsenestä.


title: Bernie Marsden

text: Hän aloitti musiikkiuransa UFOssa marraskuussa 1972. Puolen vuoden sukellus Phil Moggin ja Pete Wayn päihdehuuruihin oli niin traumaattinen, että asia vaiettiin yhteisellä sopimuksella 1990-luvulle saakka. Sen jälkeen hän soitti yhtyeissä Cozy Powell's Hammer ja Babe Ruth kunnes vuosina 1976-77 soitti Deep Purple-veteraanien bluesrock-kokoonpanossa Paice, Ashton & Lord, jonka ainoaksi levytykseksi jäi vuonna 1977 julkaistu Malice in Wonderland. Näihin aikoihin hän tutustui ensimmäisen kerran David Coverdalen kanssa.


title: Bernie Marsden

text: Vuonna 1978 hän oli toinen jäsen joka kiinnitettiin aluksi David Coverdalen sooloprojektin taustabändiin Whitesnakeen. Siinä hän soitti vuoteen 1982 asti säveltäen mm. yhtyeen suuret klassikot ”Fool for Your Loving” ja ”Here I Go Again”.


title: Bernie Marsden

text: Whitesnaken jälkeen hänellä on ollut kaksi yhtyettä kahden entisen Whitesnake jäsenen (Micky Moody ja Neil Murray) kanssa: Company of Snakes ja M3 sekä yhtye Bernie Marsden's Whitesnake.


title: Uintan piirikunta

text: Uintan piirikunta on piirikunta Yhdysvaltain Wyomingin osavaltiossa. Vuonna 2000 Uintassa asui 19 742 ihmistä. Piirikunnan hallintokeskus on Evanston. Muita suurempia asutuskeskuksia ovat Bear River, Lyman ja Mountain View.


title: Uintan piirikunta

text:
Vuoden 2000 väestönlaskennan mukaan Uintan piirikunnassa asui 19 742 ihmistä, 6 823 kotitaloutta ja 5 144 perhettä. Väestötiheys oli neljä asukasta neliökilometriä kohden. 9,90 prosenttia piirikunnan asukkaista eli köyhyysrajan alapuolella.
Piirikunnan etninen jakauma oli seuraavanlainen:
5,34 prosentilla väestöstä oli hispaano- tai latinotausta. Sukujuuriltaan asukkaat olivat enimmäkseen englantilaista (27,7 %), saksalaista (14,8 %), amerikkalaista (8,3 %) tai irlantilaista (6,9 %) syntyperää.


title: Parkin piirikunta (Wyoming)

text: Parkin piirikunta on piirikunta Yhdysvaltain Wyomingin osavaltiossa. Vuonna 2000 Parkissa asui 25 786 ihmistä. Piirikunnan hallintokeskus on Cody. Muita suurempia asutuskeskuksia ovat toinen kaupunki Powell, Frannie ja Meeteetse. Parkin piirikunta kuuluu niihin harvinaisiin Yhdysvaltain piirikuntiin, joiden naapurina on samanniminen piirikunta, tässä tapauksessa Montanan puolella. Suurin osa Yellowstonen kansallispuistosta sijaitsee Parkin piirikunnassa.


title: Parkin piirikunta (Wyoming)

text:
Vuoden 2000 väestönlaskennan mukaan Parkin piirikunnassa asui 25 786 ihmistä, 10 312 kotitaloutta ja 7 094 perhettä. Väestöntiheys on noin 1,5 asukasta neliökilometriä kohden. 12,70 prosenttia piirikunnan asukkaista eli köyhyysrajan alapuolella.
Piirikunnan etninen jakauma oli seuraavanlainen:
3,72 prosentilla oli hispaano- tai latinotausta. Sukujuuriltaan asukkaat olivat enimmäkseen saksalaista (26,3 %) tai englantilaista (13,3 %) syntyperää.


title: Inherit the Void

text: Inherit the Void on Profane Omenin toinen studioalbumi, joka julkaistiin 4. maaliskuuta 2009.


title: Vikas Swarup

text: Vikas Swarup (hindiksi: विकास स्वरूप) (s. 1963 Allahabad, Intia) on kirjailijana parhaiten tunnettu Intian ulkoministeriön virkamies ja diplomaatti.


title: Vikas Swarup

text: Hänen esikoisromaaninsa "Q and A" (suomennettu nimillä "Tyhjentävä vastaus eli Kuka voittaa miljardin?" ja "Slummien miljonääri") kertoo köyhästä mumbailaisesta tarjoilijasta, josta tulee kaikkien aikojen suurimman palkinnon saanut tietokilpailuvoittaja. Sekä Intiassa että muualla kriitikkojen ylistämä bestseller on käännetty 40 kielelle. Se oli parhaiden esikoiskirjailijoiden joukossa valittaessa Commonwealth Writers' Prize -palkintoa ja se sai eteläafrikkalaisen palkinnon Exclusive Books Boeke Prize 2006 ja Prix Grand Public 2007 Pariisin kirjamessuilla 2007.


title: Vikas Swarup

text: Kirjaan perustuva BBC:n radion tuottama kuunnelma sai parhaasta draamasta kultaisen Sony Radio Academy Award -palkinnon 2008 ja IVCA Clarion Award -palkinnon 2008. Brittiläinen Film4 hankki elokuvaoikeudet ja teki siitä runsaasti palkitun elokuvan nimellä "Slummien miljonääri", jonka ohjasi Danny Boyle.


title: Vikas Swarup

text: Vikas Swarupin toinen romaani "Syyllisten seurue" ("Six Suspects") ilmestyi 2008, suomennos 2010. Teos kertoo rikkaan mutta moraalittoman intialaisen julkkiksen murhasta. Murhaa kuvataan kuuden epäillyn näkökulmasta, ja samalla luodaan kuvaa nyky-Intiasta. Teos on käännetty usealle kielelle, ja BBC ja Starfield Productions ovat varanneet sen elokuvaoikeudet.


title: Vikas Swarup

text: Swarup on palvellut diplomaattina Turkissa, Yhdysvalloissa, Etiopiassa ja Britanniassa. Elokuusta 2006 hän on ollut Intian Etelä-Afrikan-suurlähettiläs Pretoriassa.


title: Big Hornin piirikunta (Wyoming)

text: Big Hornin piirikunta on piirikunta Yhdysvaltain Wyomingin osavaltiossa. Vuonna 2000 Big Hornissa asui 11 461 ihmistä. Piirikunnan hallintokeskus on Basin. Piirikunta on jaettu neljään koulupiiriin.


title: Big Hornin piirikunta (Wyoming)

text:
Vuoden 2000 väestönlaskennan mukaan Big Hornin piirikunnassa asui 11 461 ihmistä. Väestötiheys oli hieman yli yksi asukas/neliökilometri. 14,10 prosenttia piirikunnan asukkaista eli köyhyysrajan alapuolella. Piirikunnan etninen jakauma oli seuraavanlainen:
6,17 prosentilla väestöstä oli hispaano- tai latinotausta. Sukujuuriltaan asukkaat olivat enimmäkseen englantilaista (21,4 %), saksalaista (23,0 %), amerikkalaista (8,1 %) tai irlantilaista (8,0 %) syntyperää.


title: Big Hornin piirikunta (Wyoming)

text: Basin, Burlington, Byron, Cowley, Deaver, Frannie, Greybull, Hyattville, Lovell, Manderson


title: Taurus (raketti)

text: Taurus on Orbital Sciences Corporationin valmistama nelivaiheinen kiinteää ajoainetta käyttävä kantoraketti. Se perustuu saman valmistajan ilmasta laukaistavaan Pegasus-rakettiin. Taurus pystyy kuljettamaan 1 350 kg hyötykuorman matalalle Maan kiertoradalle. Kantoraketin ensilento tapahtui vuonna 1994. Kantoraketin yhdeksästä sotilaallisesta ja kaupallisesta lennosta on kuusi onnistunut.


title: Taurus (raketti)

text: Kantoraketin ensimmäinen vaihe, Thiokolin valmistama Castor 120, perustuu LGM-118A Peacekeeper ICBM:n ensimmäiseen vaiheeseen. Vaiheet 2 ja 3 ovat Orion-50iä (kuten Pegasus-1 mutta ilman siipiä tai vakaimia) ja vaihe 4 on Orion-38, kuten Pegasus-3.


title: Taurus (raketti)

text: 24. helmikuuta 2009 Taurus XL kantoraketti epäonnistui laukaisemaan 270 miljoonan dollarin Orbiting Carbon Observatoryn kiertoradalle. Laukaisu onnistui normaalisti kello 09:55 GMT Vandenberg Air Force Basesta, mutta lennon myöhäisemmässä vaiheessa saatu data viittasi siihen, että satelliittia lennon alkuvaiheissa suojaava ja kantoraketin ilmanvastusta vähentävä nokkakartio ("fairing") ei irtautunut myöhemmin kantoraketista. Nokkakartion huomattavan massan vuoksi kantoraketin 3. vaihe ei saavuttanut kiertorataan vaadittua nopeutta ja satelliitti putosi Eteläiseen jäämereen. 4. maaliskuuta 2011 Taurus XL:llä laukaistu Glory-ilmastosatelliitti tuhoutui samankaltaisessa onnettomuudessa.


title: Taurus (raketti)

text: Tauruksen kanssa samankaltaisia kantoraketteja voidaan käyttää myös Yhdysvaltain ohjuspuolustusviraston Maalle sijoitetun reittivaiheen ohjuspuolustuksen järjestelmässä.


title: Taurus (raketti)

text: Orbital Sciences kehittää myös Taurus II:sta, mahdollisesti Delta II:sta korvaavaa kantorakettia, jonka ensimmäinen vaihe käyttää nestemäistä polttoainetta toisin kuin alkuperäinen Taurus. Ensilento on suunniteltu joulukuulle 2010.


title: Taurus (raketti)

text: Taurus II on 2000-luvun alussa NASAn rahoituksella kehitetty versio Taurus-kantoraketista. Sen ensimmäinen vaihe on suunniteltu ja rakennettu Ukrainassa ja toinen vaihe on OSC-yhtiön oma tuote. Vuonna 2008 ukrainalaiset Juzhnoje ja Juzhmash solmivat vuoteen 2019 yltävän yhteistyösopimuksen Orbital Sciences-yhtön kanssa toimittaen NK-33-rakettimoottoreita, joihin Aerojetin AJ-26-moottori perustuu. Raketti pystyy nostamaan 5000 kg matalalle maan kiertoradalle (LEO). R


title: Taurus (raketti)

text: Kesäkuussa 2011 Taurus 2-raketti vauroitui pahasti moottorin koekäytössä NASAn Stennis Space Centerin E-1-koekäyttöpenkissä. Ilmeisesti moottorin ajoaineputki katkesi, joka voi olla suunnittelu- tai valmistusvirhe. Tämä siirtänee lokakuussa 2011 aiotun ensilaukaisun hamaan tulevaisuuteen, etenkin ottaen huomioon Tauruksen perusmallin epäonnistuneet laukaisut.


title: Frank Swift Bourns

text: Frank Swift Bourns (todennäköisesti 2. syyskuuta 1866 Dexter Michigan – 17. maaliskuuta 1935 Seattle Washington, lähteessä ei ole elämäkertatietoja) oli yhdysvaltalainen lintutieteilijä.


title: Frank Swift Bourns

text: Bourns tutki yhdessä Dean Conant Worcesterin kanssa Filippiinien linnustoa. Tutkimustulokset Bourns julkaisi teoksessaan "Preliminary notes on the birds and mammals collected by the Menage scientific expedition to the Philippine Islands" (Minneapolis : The Academy, 1894).


title: Frank Swift Bourns

text: Bourns ja Worcester nimesivät useita uusia lintulajeja: mindoronkukaalin ("Centropus steerii"), mindanaonkukastajan ("Dicaeum bicolor"), tawitawinhaavakyyhkyn ("Gallicolumba menagei"), ruostekanakyyhkyn ("Phapitreron cinereiceps"), valkokurkkusiepon ("Rhinomyias albigularis") ja tuhkarastaan ("Zoothera cinerea").


title: Amerikankoskikara

text: Amerikankoskikara ("Cinclus mexicanus") on Pohjois- ja Keski-Amerikassa tavattava koskikaroihin kuuluva varpuslintu.


title: Amerikankoskikara

text: Kooltaan amerikakoskikara 14–20cm, koiras on kooltaan hieman suurempi kuin naaras. Väritykseltään laji on kauttaaltaan ruskehtavan harmaa. Pää on suurikokoinen ja niska on lyhyt. Amerikankoskikaran pyrstö on lyhyehkö ja jalat ovat pitkät. Molemmat sukupuolet ovat ulkonäöltään samanlaiset. Nuoret linnut muistuttavat aikuisia, mutta voivat olla hieman niitä vaaleampia.


title: Amerikankoskikara

text: Lajia tavataan läpi Alaskan, Kalliovuorten ja Yhdysvaltain länsirannikon aina Meksikoon ja Panamaan saakka. Lajin elinympäristöä ovat kirkkaat, kylmät ja nopeasti virtaavat vuoristopurot. Vaikka laji viihtyykin parhaiten vuoristoalueilla, toisinaan sitä tavataan myös alankomailla jopa lähellä merenpinnan tasoa. Laji talvehtii myös esiintymisalueensa pohjoisosissa, jos purot pysyvät sulina. Osa linnuista kuitenkin siirtyy vuoristosta matalammalle ja etelämmäs. Talvehtimisaikana amerikankoskikaroille kelpaavat myös hitaammin virtaavat joet. Lintu on erittäin tarkka veden puhtaudesta eikä menesty vähänkään saastuneessa vedessä. Laji onkin vähentynyt tietyiltä alueilta sopivan elinympäristön puutteen vuoksi. Amerikankoskikara on täten erittäin hyvä veden puhtauden indikaattori.


title: Amerikankoskikara

text: Amerikankoskikara syö pääasiassa vesihyönteisiä. Ravintoa ovat vesiperhoset, päivänkorennot, koppakuoriaiset sekä näiden ja hyttysten toukat. Laji saattaa syödä myös matoja, nilviäisiä sekä kalan kutua ja pieniä kaloja. Laji etsii syötävää veden pinnalta tai sukeltaa pohjaan ja etsii hyönteisten toukkia pohjassa kävellen. Sukeltaessaan amerikankoskikara käyttää siipiään ja ikään kuin lentää veden alla. Satunnaisesti laji poimii myös ravintoa kiviltä. Lintu pyydystää hyvin harvoin lentävää ravintoa ilmasta.


title: Amerikankoskikara

text: Pesänsä amerikankoskikara rakentaa kivikkoon kielekkeen alle. Naaras rakentaa pesän sammalesta, tikuista ja ruohoista. Umpinaisessa pesässä on yksi suuaukko. Laji on oppinut rakentamaan pesänsä myös siltoihin sekä käyttämään hyödykseen ihmisten asettamia pesimislaatikoita. . Naaras munii yleensä neljästä viiteen jokus kuusi valkoista munaa, joita vain se hautoo. Haudonta kestää noin akaksi viikkoa. Poikaset poistuvat pesästä noin 25 päivän kuluttua kuoriutumisestaan ja ovat jo silloin uimakykyisiä.


title: Venäjän vapautusarmeija

text: Venäjän vapautusarmeija (, lyh. ROA) oli toisessa maailmansodassa saksalaisten puolella toiminut sotilasyksikkö, joka koostui suurimmaksi osaksi etnisistä venäläisistä. Armeijaa johti saksalaisten puolelle siirtynyt entinen neuvostokenraali Andrei Vlasov. Armeijan sotilaat koostuivat vangeiksi jääneistä neuvostoliittolaisista ja Venäjän sisällissodan jälkeen pakoon lähteneistä emigranteista. Venäläisiä SS-joukkoja johti Bronislav Kaminski.


title: Venäjän vapautusarmeija

text: Venäläisiä oli taistellut Saksan armeijan puolella jo sodan alusta lähtien, mutta he palvelivat saksalaisissa yksiköissä saksalaisten alaisuudessa. Heillä oli omat hihamerkkinsä, joilla saksalaiset yrittivät luoda kuvaa vapaaehtoisten venäläisten armeijasta, jota ei vielä tuolloin ollut olemassa. Heistä alettiin pian muodostaa pieniä omia yksiköitään partisaanien vastaiseen taisteluun. Sodan alussa Saksa sai yli kolme miljoonaa sotavankia, näistä yli miljoona liittyi Saksan armeijaan taistelemaan Neuvostoliittoa vastaan. Itärintaman vahvuudesta 20% olikin neuvostoliiton kansalaisia. Näistä puolet eli 10% kokonaisvahvuudesta etnisiä venäläisiä.


title: Venäjän vapautusarmeija

text: Andrei Vlasov ehdotti Hitlerille ja Saksan ylijohdolle venäläisen armeijan perustamista, mutta näitä ehdotuksia ei edes kuunneltu. Vuosina 1942–43 venäläisyksiköiden taistelutahto oli saksalaisten mielestä olennaisesti laskenut ja he pelkäsivät kapinaa. Tuohon aikaan Saksan armeijassa oli jo satoja tuhansia venäläisiä taistelijoita. Venäläiset päätettiin lähettää 1943 länsirintamalle, jotta heidän taistelutahtonsa kohenisi. He eivät kuitenkaan taistelleet kovin voimakkaasti länsirintamallakaan, vaan monet heistä antautuivat liittoutuneille.


title: Venäjän vapautusarmeija

text: Vasta vuonna 1944 perustettiin venäläinen armeija Heinrich Himmlerin ehdotuksesta. Tarkoituksena oli kymmenen divisioonaa käsittävän armeijan perustaminen. Lokakuun 14. päivänä 1944 armeijan johtajaksi valittu Vlasov julkaisi Prahan manifestinsa, jossa luki 14 kohtaa, joiden puolesta Venäjän vapautusarmeija taisteli. Helmikuussa 1945 saatiin kootuksi ensimmäinen kokonainen divisioona venäläisistä. Se taisteli lyhyen aikaa Oderin luona ja loikkasi Neuvostoliiton puolelle näiden vallatessa Prahan. Kaksi muutakin divisioonaa perustettiin, mutta niitä ei saatu täysvahvuisiksi.


title: Venäjän vapautusarmeija

text: Aktiivisesti Venäjän vapautusarmeija taisteli vain Oderin rintamalla huhtikuussa 1945. Armeija taisteli kolmen päivän ajan ennen kuin sen piti vetäytyä ylivoimaisen vihollisen tieltä. Loikkaamistapauksia ei havaittu. Tämän taistelun jälkeen Vlasov komensi armeijansa marssimaan etelään, jotta he voisivat antautua länsiliittoutuneille.


title: Venäjän vapautusarmeija

text: Kun armeija oli marssimassa etelään, Vlasovin alaisuudessa ollut ensimmäinen divisioona liittyi Prahan kapinaan tšekkien puolella. He taistelivat SS-joukkoja vastaan ja onnistuivat yhdessä tšekkien kanssa säästämään Prahan SS-joukkojen suunnittelemilta räjäytystöiltä, joita tehtiin myös Varsovassa. He joutuivat perääntymään Neuvostoliiton edettyä Prahaan ja yrittivät antautua amerikkalaisille joukoille etelämpänä, mutta amerikkalaiset eivät halunneet vahingoittaa välejään Neuvostoliiton kanssa. Eräät venäläisille myötämieliset amerikkalaiskomentajat tosin antoivat pienten yksiköiden ylittää länsiliittoutuneiden rintamalinjat. Valtaosa heistä luovutettiin kuitenkin takaisin Neuvostoliittoon.


title: Venäjän vapautusarmeija

text: Liechtensteinin ruhtinaskunta antoi alueellaan oleville Venäjän vapautusarmeijan yksiköille turvapaikan ja sieltä suurin osa venäläisistä muutti Argentiinaan. Puna-armeija kohteli entisiä vapautusarmeijan jäseniä pettureina ja heidät joko teloitettiin välittömästi kiinni jäädessään, elossa säilyneet saattoivat joutua vuosiksi vankileireille. Vankileireireiltä elossa säilyneet saivat kansalaisoikeutensa takaisin vasta vuonna 1995. Vlasov ja muut komentajat hirtettiin Moskovassa vuonna 1946.


title: OCO

text: Orbiting Carbon Observatory (OCO) oli NASAn rakennuttama ilmakehää tutkiva kaukokartoitussatelliitti, jonka lähtö epäonnistui 24. helmikuuta 2009 Taurus-kantoraketin teknisen vian vuoksi . Satelliitista on rakennettu toinen versio, jonka suuniteltu lähettäminen kiertoradalle tapahtuu heinäkuussa 2014.


title: OCO

text: OCOn mittaa aikanaan hiilidioksidilähteiden maantieteellistä asemaa eri puolilla maapalloa. Se etsii samalla merkittäviä hiilinieluja. .


title: OCO

text: OCOn rahoitti NASAn Earth System Science-osaston Pathfinder-ohjelma. NASAn Jet Propulsion Laboratory hallinnoi OCO-satelliittiprojektia.


title: OCO

text: OCO-satelliitin rakensi Orbital Sciences Corporation-yhtiö. Se laukaistiin Vandenberg Air Force Base-tukikohdasta Kaliforniasta Taurus-kantoraketilla.


title: OCO

text: OCOn pääinstrumentin kehittivät yhdessä Hamilton Sundstrand Sensor Systems ja NASAn Jet Propulsion Laboratory.


title: OCO

text: Toisen OCO-satelliitin tekijä ja laukaisija on Orbital Sciences. Se pääsee laskuttamaan epäonnistuneen laukaisunsa jälkeen toisesta laukaisusta Taurus-kantoraketilla 70 miljoonaa dollaria ja tietenkin saa maksun myös satelliitin rakentamisesta. Tämä on avaruusteollisuusalalle tyypillinen piirre: se on niin oligopolistinen markkina ostajapuolella ja teollisuuden kilpailu on niin rajoittunutta tarjoajapuolella, että epäonnistumisestakin palkitaan.


title: OCO

text: Japanin avaruusjärjestö JAXA laukaisi 23. tammikuuta 2009 kasvihuonekaasuja (hiilidioksidia ja metaania) mittaavan satelliitin, "Ibukin" (tunnettu myös nimellä "GOSAT", Greenhouse Gases Observing Satellite). OCOn laukaisun epäonnistuttua Ibuki on lajissaan ainoa.


title: OCO

text: Muita mm.


title: Armenische Legion

text: Armenische Legion oli natsi-Saksan puolella toisessa maailmansodassa taistellut armenialaisista koottu pataljoona joka koostui lähinnä sotavangeiksi jääneistä neuvostosotilaista. Pataljoonaa johti Drastamat Kanayan. Pataljoonan joukoilla oli SS-koulutus. Legioona aloitti toimintansa 1942 ja se lopetettiin kesäkuun 8. 1944.


title: Armenische Legion

text: Armenialainen pataljoona koottiin noin 18 000 armenialaisesta vangiksi jääneestä sotilaasta. Halukkaita riitti sillä armeijapalveluksen vaihtoehtona oli huonomaineiset saksalaiset sotavankileirit. Pataljoonan johtoon tuli ensimmäisen maailmansodan jälkeen Yhdysvaltoihin paenneita armenialaisia sotaveteraaneja.


title: Armenische Legion

text: Legioona otti osaa Saksan armeijan Kaukasuksen offensiiviin. Kuten muutkin vapaaehtoiset yksiköt, he taistelivat lähinnä partisaaneja vastaan. Armenialaiset olivat natseja myötämielisempiä juutalaisia kohtaan ja auttoivat juutalaisia sotavankeja karkuun saksalaisilta. Hitler ei luottanut vapaaehtoisiin yksiköihin joten monet niistä lähetettiin länsirintamalle, armenialaiset joutuivat Belgiaan ja Alankomaihin. Sodan lopussa he antautuivat länsiliittoutuneille jotka luovuttivat heidät Neuvostoliittoon. Neuvostoliitossa he joutuivat sotavankileireille joissa monet kuolivat.


title: Pimpparauta (albumi)

text: Pimpparauta on Pirkka-Pekka Peteliuksen studioalbumi vuodelta 1985. Levyn kapellimestari ja tuottaja oli Pedro Hietanen. Hietanen kertoo, että albumin kappaleet suunniteltiin hyvin etukäteen, ennen levyttämistä studiolla.


title: Pimpparauta (albumi)

text: Levyltä julkaistiin kaksi singleä: "Lellelle/Tra la la" sekä "Pimpparauta/Mr. Nobody".


title: Pimpparauta (albumi)

text: Albumin kappaleet ""Kauniita kesäpäiviä"" ja ""Ööliä läikkyy"" on esitetty myös Yleisradion sketsiviihdesarjassa "Mutapainin ystävät". "Pimpparauta"-kappaleesta tehtiin musiikkivideo, joka esitettiin "Levyraadissa". Videossa Petelius oli sonnustautunut vaaleanpunaisiin trikoisiin, ja näyttäviin kajaleihin. ""Lellelle"" on käännöskappale brittiläisen Typically Tropical -yhtyeen tekemästä kappaleesta ""Barbados"".


title: Pimpparauta (albumi)

text: Albumin Tra la la -kappaleesta ideoitui myös kannen homosävytteinen teema, jossa Peteliuksella on yllään nahkahousut.


title: Pimpparauta (albumi)

text: Albumi on myynyt kultaa.


title: Kontraoikeus

text: Kontraoikeus on oikeusjärjestyksen sallima etu jättää jokin oikeus käyttämättä. Kontraoikeus on subjektiivinen oikeus eli ihmiselle myönnetty tahdonvalta oman etunsa toteuttamiseen. Kontraoikeudet ovat yleisiä erityisesti yksityisoikeudessa. Esimerkiksi velkoja käyttää kontraoikeuttaan, kun hän antaa saatavansa anteeksi. Julkisoikeudessa tilanne on useimmiten toinen. Ihmiselta puuttuu kontraoikeus esimerkiksi tilanteessa, jossa valtio äänioikeuden ohella säätää äänestäjälle äänestysvelvollisuuden.


title: Andrew Cunningham

text: Andrew Browne Cunningham, Cunningham of Hyndhopen 1. varakreivi (s. 7. tammikuuta 1883 − k. 12. kesäkuuta 1963) oli Britannian Kuninkaallisen laivaston amiraali toisessa maailmansodassa ja kenraali Sir Alan Cunninghamin vanhempi veli.


title: Andrew Cunningham

text: Cunningham syntyi 7. tammikuuta 1883 Irlannissa Rathminesissa Dublinin etelälaidalla. Hän aloitti koulunsa Dublinissa ja Edinburghissa, kunnes kymmenvuotiaana kirjoittautui laivastoakatemiaan. Valmistuttuaan Dartmouthin Kuninkaallisesta Laivastokoulusta 1898 hän yleni nopeasti arvoasteikossa.


title: Andrew Cunningham

text: Cunningham komensi hävittäjää ensimmäisessä maailmansodassa sekä pääosan sotien välisestä ajasta. Hän sai ansioistaan Sotilasansiomerkin kahdella nauhalla. Erityisiksi ansioiksi luettiin hänen toimintansa Dardanellien maihinnousussa ja Itämerellä.


title: Andrew Cunningham

text: Toisessa maailmansodassa Cunningham palveli Välimeren laivaston komentajana, jossa tehtävässä hän johti Kuninkaallista laivastoa kriittisissä Välimeren taisteluissa 1939–1943. Hänet siirrettiin 1943 ensimmäiseksi laivastoministeriksi, jossa tehtävässä hän oli vuoteen 1946 eläkkeelle siirtymiseensä saakka.


title: Andrew Cunningham

text: Eläkkeelle siirtymisensä jälkeen Cunninghamille suotiin kunnia toimia Elisabet II:n kruunajaisissa 1953 ylimpänä seremoniamestarina, Lord High Steward.


title: Maan tapa

text: Maan tapa on toissijainen oikeuslähde, jota sovelletaan silloin kun ensisijaista oikeuslähdettä eli kirjoitettua lainsäädäntöä ei ole käytettävissä. Jatkuvasti käytössä oleva ja vakiintunut maan tapa saattaa muodostua tapaoikeudeksi ja se saatetaan omaksua oikeudellisten ratkaisujen perustaksi. Maan tavan tulee olla kauan noudatettu ja yleisesti velvoittavaksi koettu käytäntö, joka koetaan asianosaisia kohtaan kohtuulliseksi. Vaikka jokin toiminta olisi yhteiskunnassa yleinen käytäntö, ei se kuitenkaan muutu sallituksi, jos se on lainsäädännöllä kielletty.


title: Maan tapa

text: Prosessioikeudessa maan tavan käyttö oikeuslähteenä on kehittynyt erityisesti tuomioistuinkäytännön perusteella. Olaus Petrin tuomarinohjeiden mukaan maan tapaa oli pidettävä lakina, jos se ei ollut kohtuuton. Vuoden 1734 lain oikeudenkäymiskaaren 1 luvun 11 pykälä antaa maan tavan tuomitsemisohjeeksi, jos se ei ole kohtuuton ja jos säädettyä lakia ei ole. Ruotsalainen 1700-luvun oikeuslähdeoppi piti tapaoikeutta vähäarvoisena ja asetti tiukat ehdot maan tavan käytölle. Sitä oli pitänyt noudattaa pitkän ajan, sille vaadittiin lainsäätäjän hiljainen hyväksyntä, eikä se saanut olla lain tai luonnonoikeuden vastainen. Oikeuskirjallisuudessa tapaoikeuden katsottiin kuitenkin voivan muuttaa kirjoitettua lakia.


title: Maan tapa

text: Yleiskielessä maan tapa tarkoittaa usein laajasti hyväksyttyä menettelytapaa, joka kuitenkin on lain tai moraalin kannalta arveluttava.


title: TAFISA

text: Maailman kuntoliikuntajärjestö TAFISA (engl. "Trim and Fitness International Sport for All Association") on vuonna 1991 perustettu kansainvälinen liikuntajärjestöjen kattojärjestö, joka pyrkii edistämään kuntoliikuntaa koko maailmassa.


title: TAFISA

text: TAFISAn jäseneksi voivat hakea kaikki kansalliset tai kansainväliset kuntoliikuntajärjestöt. Tällä hetkellä TAFISAan kuuluu 153 urheilujärjestöä yli sadasta maasta. Mukana on järjestöjä jokaisesta maanosasta.


title: TAFISA

text:
TAFISAlla on paikallisjärjestöjä Aasiassa ja Oseaniassa ("Asiania Sport for All Association" ASFAA) sekä Eurooppassa ("European Sport for All"
"Network" ESFAN). Myös kuntoliikunnan Pan American –aluejärjestö on perustettu.


title: TAFISA

text: TAFISAn tapahtumia ovat muun muassa lokakuussa pidettävä Maailman Kävelypäivä ("World Walking Day") sekä toukokuussa järjestettävä "International Challenge Day".


title: TAFISA

text: TAFISAn hallitus valitaan viideksi vuodeksi kerrallaan. Hallituksessa on kaudella 2005-2009 jäsen myös Suomesta, Suomen Kuntoliikuntaliiton toiminnanjohtaja Jorma Savola.


title: TAFISA

text:
Hallitus (2005-2009)
Tafisan kotisivu


title: Aper

text: (Lucius Flavius?) Aper (k. noin 284?) oli roomalainen kenraali ja kolmen keisarin, Caruksen, Carinuksen, ja Numerianuksen pretoriaaniprefekti.


title: Aper

text: Aper oli luultavasti sama Lucius Flavius Aper -niminen henkilö, joka toimi keisari Gallienuksen aikana Legio V Macedonicasta ja Legio XIII Geminasta irrotetun legioonalaisyksikön komentajana ("praepositus"). Myöhemmin sama henkilö oli myös Pannonia Inferiorin maaherra ("praeses").


title: Aper

text: Aper kohosi keisari Caruksen aikana pretoriaaniprefektiksi ("praefectus praetorio"). Caruksen nuorempi poika Numerianus otti Aperin tyttären vaimokseen, jolloin Aperista tuli Numerianuksen appiukko. Vuonna 283 Carus lähti sotaretkelle Persiaa vastaan ja otti Numerianuksen sekä Aperin mukaansa. Sotaretki oli menestyksekäs ja Persian pääkaupunki Ktesifon vallattiin kesään mennessä. Yllättäen Carus kuitenkin kuoli heinä- elokuussa 283. Aper saattoi olla keisarin kuoleman takana, mutta asiasta ei ole varmuutta. Pian hän julisti Numerianuksen keisariksi, jolloin tämä hallitsi yhdessä veljensä Carinuksen kanssa. Tämän jälkeen Numerianus päätti johdattaa armeijansa takaisin Eurooppaan.


title: Aper

text: Vähässä-Aasiassa Numerianus kuitenkin sairastui ja Aper levitti sanaa, että keisari kärsi silmätulehduksesta, ja hän joutui matkustamaan suljetussa kantotuolissa suojassa pölyltä ja auringolta. Pitkän matkan kuluttua Numerianuksen sotilaat haistivat oudon mädäntyneen hajun ja kurkistivat verhon raoista kantotuoliin ja huomasivat keisarin kuolleen. Numerianus oli ilmeisesti maannut kuolleena jo useita päiviä. Ei ole varmaa murhasiko Aper Numerianuksen, mutta todennäköisesti keisari kuoli johonkin sairauteen. Aper joutui kuitenkin syytetyksi, ja pian eräs upseeri nimeltään Diokles surmasi Aperin ja julistautui keisariksi.


title: Uudenkaupungin lasitehdas

text: Uudenkaupungin lasitehdas toimi Uudessakaupungissa vuosina 1681–1685. Tehdas oli Suomen ensimmäinen lasitehdas.


title: Uudenkaupungin lasitehdas

text: Tehtaan perustivat ruotsalainen Melchior Joung ja hänen poikansa Kustaa Juhana Joung. Tehdas oli oman aikansa mittapuun mukaan melko suuri ja siellä valmistettiin kristallia, pulloja ja ikkunalasia. Lasitehdas toimi nykyisen Koulukadun ja Rantakadun kulmassa sijainneissa entisissä Wasaborgin kreivin tallirakennuksissa. Tehtaan omistajien ja työväen välit olivat usein tulehtuneet omistajien syyttäessä työväkeä ammattitaidon puutteesta valmistettujen lasien rikkoontuessa ja työväen arvostelessa uusia työmenetelmiä ja materiaaleja. Tehtaalla ehti olla sen toiminnan aikana myös lakkokin.


title: Uudenkaupungin lasitehdas

text: Lasitehdas tuhoutui Uudenkaupungin palossa vuonna 1685. Palo sai todennäköisesti alkunsa laukauksista, joita ammuttiin kaupungissa vierailleen maaherra Creutzin kunniaksi tämän ollessa lähdössä kaupungista. Maaherra oli vierailullaan määrännyt lasitehtaan siirrettäväksi Sorvakkoon toiselle puolelle Kaupunginlahtea juuri tulipalovaaran takia.


title: Uudenkaupungin lasitehdas

text: Uudenkaupungin lasitehtaan tuotannosta on säilynyt vain joitain pullonpohjia, joissa on kohokuvioituna Melchior Joungin nimikirjaimet. Tehtaan sijaintipaikalla Koulukadun ja Rantakadun kulmassa paljastettiin vuonna 1968 lasitehtaan muistolaatta.


title: Kyllä kaikki selviää

text: Kyllä kaikki selviää (myös nimellä Öinen seikkailu Degerössä eli Kaikki kyllä järjestyy) on vuonna 1926 valmistunut suomalainen mykkäelokuva, jonka ohjasi Oscar Tengström. Elokuvan ensi-ilta oli 20. syyskuuta 1926 Piccadilly- ja Punainen Mylly -teattereissa Helsingissä.


title: Gran Turismo 3: A-Spec

text: Gran Turismo 3: A-Spec on Polyphony Digitalin kehittämä ja Sony Computer Entertainmentin vuonna 2001 julkaistu ajopeli PlayStation 2:lle. Pelin tekivät Polyphony Digital ja julkaisi Sony. Se kuuluu suosittuun "Gran Turismo" -pelisarjaan.


title: Gran Turismo 3: A-Spec

text: "Gran Turismo 3: A-Spec" on saanut arvosteluissa korkeita arvosanoja.


title: Gran Turismo 3: A-Spec

text: IGN on antanut pelille arvosanan 9.8/10 arvostelussaan.


title: Gran Turismo 3: A-Spec

text: Peli on saanut GameSpotilta arvosanan 9.4/10 arvostelussaan.


title: Gran Turismo 3: A-Spec

text: Pelin pisteytys Game Rankings-sivustolla on 94.54%.


title: Meren ja lemmen aallot

text: Meren ja lemmen aallot on vuonna 1926 valmistunut suomalainen mykkäelokuva, jonka on ohjannut Uuno Hirvonen. Elokuvan ensi-ilta oli 8. marraskuuta 1926 Arkadia- ja Bio-Bio-teattereissa Helsingissä.


title: Meren ja lemmen aallot

text: Elokuvan valmistanut Adamsin Filmitoimisto oli amerikankävijä Abel Adamsin (ent. Saastamoinen) jo 1912/1913 perustama yhtiö, mutta toimittaja Uuno Hirvosen modernia otetta amerikkalaistyyliin tavoitellut "Meren ja lemmen aallot" oli yhtiön ensimmäinen näytelmäelokuva. Vajaan puolen tunnin mittainen komedia toimi harjoituksena myös elokuva-alalle vasta tulleille Heikki Aholle ja Björn Soldanille, jotka kuvasivat ja leikkasivat filmin. Jatkossa he toimivat enimmäkseen oman Aho & Soldan -yhtiön nimiin. Hirvonen ei muita elokuvia ohjannut, mutta kirjailijanimimerkillään Simo Penttilä hän käsikirjoitti kuusi muuta elokuvaa, tunnetuimpina Kuollut mies -elokuvien sarjan.


title: Meren ja lemmen aallot

text: Heikki Aho keksi lainata elokuvan nimen itävaltalaisen kirjailija Franz Grillparzerin näytelmästä "Des Meeres und der Liebe Wellen". Aho oli juuri tehnyt kirjailijasta kirjallisuushistoriallisen tutkielman Helsingin yliopistolla.


title: Meren ja lemmen aallot

text: "Meren ja lemmen aallot" ei ole säilynyt, sillä sen kuva-aineisto tuhoutui Adams-Filmin varastopalossa 1959. Siksi sen juoni on tavoitettavissa vain arkistoihin talletetusta käsiohjelmasta: "Kauniissa maalaiskartanossa vietti Irja ystävättärineen kesän suloisia päiviä. Kaupungissa häntä kaihosi insinööri Yrjö, joka vaikeuksista huolimatta vihdoin pääsi hänen luokseen. Kaupungissa oli kommelluksia, mutta maaseudullakin sattui tällä välin yhtä ja toista. Sinänsä niin rauhaisa olo oli omiaan sotkeutumaan ja sotkeutuikin - kunnes kaikki sovittava lempi jälleen kuutamoisena iltana sai rauhan maahan ja ihmisille hyvän tahdon."


title: Juiced

text: Juiced on Juice Gamesin kehittämä ja THQ:n vuonna 2005 julkaisema "Juiced" -pelisarjaan kuuluva ajopeli. Peli piti alun perin julkaista vuonna 2004, mutta Acclaim-yhtiö meni nurin. Vuonna 2005 THQ osti oikeudet peliin.


title: Meren kasvojen edessä

text: Meren kasvojen edessä on vuonna 1926 valmistunut suomalainen mykkäelokuva, jonka on ohjannut Teuvo Puro. Elokuva perustuu Arvid Mörnen romaaniin "Inför havets anlete" vuodelta 1921 (suom. 1926) ja sen ensi-ilta oli 31. lokakuuta 1926 Capitol-teatterissa Helsingissä.


title: Meren kasvojen edessä

text: Komedia Filmin ensimmäinen elokuva sekoittaa kauhuelementtejä mysteeriin. Se on tarina pahamaineisessa Hylkysaaressa sijaitsevasta talosta ja sen pitkään vaietuista tapahtumista. Elokuvan käsikirjoituksesta vastasi Komedia Filmin osakas, Kansallisteatterin pääohjaaja Teuvo Puro, joka oli mieltynyt kirjallisiin aiheisiin. Puro käyttää elokuvan teknisiä keinoja elävöittämään kerrontaa: niihin kuuluvat onnistuneet unijaksot ja takaumat. Tuloksena on ajan eurooppalaiselle kauhuelokuvalle tyypillistä painostavuutta.


title: Meren kasvojen edessä

text: Meren kasvojen edessä oli varsin suosittu elokuva ja se myytiin Ruotsiin, Norjaan ja Tanskaan. Elokuvan säilyminen oli vaakalaudalla, sillä ehyttä esityskopiota ei ollut. Elokuvan restaurointi tehtiin useammasta eri lähtömateriaalista, jotka oli pelastuskopioitu 2000-luvun alussa Suomen elokuva-arkistossa. Koska säilynyt alkuperäinen kuvamateriaali ja sen pelastuskopiot eivät olleet esitysjärjestyksessä, käytettiin epäselvissä tilanteissa hyväksi Mörnen romaania, sillä myöskään elokuvan alkuperäiskäsikirjoitusta ei ole säilynyt. Kansallisessa audiovisuaalisessa instituutissa vuonna 2014 toteutetun restauroinnin tuloksena elokuvasta on olemassa 4K-tasoinen digitoitu esityskappale.


title: Juiced 2: Hot Import Nights

text: Juiced 2: Hot Import Nights on THQ:n vuonna 2007 julkaisema ajopeli PlayStation 2:lle ja PlayStation 3:lle, Xbox 360:lle, PC:lle, PlayStation Portable:lle ja Nintendo DS:lle. "Juiced 2: Hot Import Nights"issa on enemmän tuunausmahdollisuuksia kuin edeltäjässään.


title: Juiced 2: Hot Import Nights

text: "Juiced 2: Hot Import Nights"ista on poistettu drag-kiihdytyskisat. Tilalle on laitettu katuajoja, normaalia A:sta B:hen-ralleja sekä drift-kisoja.


title: Juiced 2: Hot Import Nights

text: "Juiced 2: Hot Import Nights"issa voi luoda oman hahmonsa. Tämä on mahdollista PS2-, PS3-, Xbox 360- ja PC-versioissa.


title: Juiced 2: Hot Import Nights

text: Pelin seitsemän ajoympäristöä sijoittuvat ympäri maailmaa, pääosin Eurooppaan. Valittavat radat ovat erityyppisiä maastoradasta kaupunkiajoon.


title: Juiced 2: Hot Import Nights

text: Pelin autovalikoima on jaettu viiteen ryhmään. Niitä ovat "Eksoottiset" (Ascarit, Paganit ja muut), "Japanilaiset" (Hondat, Mazdat, Mitsubishit, Nissanit, Toyotat ja Subarut), "Eurooppalaiset" (BMW ja muut), "Vanhat muskeliautot" (Chevroletit, Plymouthit, Dodget, Pontiacit ja muut) sekä "Uudet muskeliautot" (Dodget, Fordit ja muut).


title: Murtovarkaus (elokuva)

text: Murtovarkaus on vuonna 1926 valmistunut suomalainen mykkäelokuva, jonka on ohjannut ruotsalainen Harry Roeck Hansen (1891–1959) apulaisohjaajanaan Erkki Kivijärvi. Elokuva perustuu Minna Canthin samannimiseen näytelmään vuodelta 1883. Elokuvan ensi-ilta oli 27. syyskuuta 1926 Kino-Palatsi-teatterissa Helsingissä.


title: Killer7

text: Killer7 () on Grasshopper Manufacturen kehittämä ja Capcomin julkaisema toimintaseikkailupeli. Peli julkaistiin PlayStation 2:lle ja Nintendo GameCubelle kesällä 2005.


title: Killer7

text: Pelissä on salaperäinen juoni, piirrostyyliset grafiikat ja omaperäinen pelattavuus. Pelin takana ovat Goichi Suda ja Shinji Mikami, jotka tunnetaan peleistä "Resident Evil", "Devil May Cry" ja "Viewtiful Joe". Pelistä julkaistaan myös samannimistä sarjakuvalehteä.


title: Killer7

text: "Killer7" on saanut ristiriitaisia arvosanoja. IGN on antanut pelille 81 pistettä sadasta, kun taas Gamepro on antanut vain 1½ pistettä viidestä.


title: Doomsday for the Deceiver

text: Doomsday for the Deceiver on Flotsam and Jetsamin esikoisalbumi. Se julkaistiin vuonna 1986 levymerkillä Metal Blade Records.


title: Doomsday for the Deceiver

text: Albumi on yhtyeen ainoa julkaisu Jason Newstedin kanssa ennen hänen liittymistään Metallicaan.


title: Doomsday for the Deceiver

text: Kaikki kappaleet kirjoittanut Flotsam and Jetsam.


title: Mercenaries: Playground of Destruction

text: Mercenaries: Playground Of Destruction on Pandemicin kehittämä ja LucasArtsin vuonna 2005 julkaisema räiskintäpeli PlayStation 2:lle ja Xboxille. Pelissä on vapaa ja pitkälti tuhoutuva maailma, joka sijaitsee tulevaisuuden Pohjois-Koreassa. Pelaaja ottaa palkkasotilaan roolin ja yrittää estää ydinsodan. Peli sai hyviä arvosanoja alan sivustoilta ja lehdistöiltä ja sen keskittymistä täydelliseen tuhoon on kehuttu. Pelin jatko-osa, julkaistiin vuonna 2008 PlayStation 2 ja 3:lle, Xbox 360:lle ja PC:lle. Myös sen on tehnyt Pandemic ja julkaissut EA Games.


title: Mike Knox

text: Michael Shawn Hettinga (17. heinäkuuta 1978) on yhdysvaltalainen showpainija. Hänet tunnetaan parhaiten urastaan World Wrestling Entertainmentissa, jossa hän paini nimellä Mike Knox. Knoxin managereina ovat toimineet Kelly Kelly ja Paul Heyman, ja hänen sisääntulomusiikkinsa on VideoHelper Productionin "Death Grip".


title: Lääkintäoikeus

text: Lääkintäoikeus () on oikeudenala, johon kuuluu lääketiedettä, terveydenhuoltoa ja terveydenhuoltohenkilöstöä käsittelevät oikeudelliset kysymykset, erityisesti potilaan ja lääkärin tai muun ammattihenkilön välisen suhteen oikeudelliset näkökohdat. Lääkintäoikeus on melko uusi oikeudenala, jonka aihepiiri ei ole tarkkarajainen. Lääkintäoikeus esiintyi Suomessa virkanimikkeessä ensi kerran 1995, jolloin Tampereen yliopisto sai ainetta opettavan dosentin.


title: Lääkintäoikeus

text: Lääkintäoikeudelle läheinen oikeudenala on terveydenhuoltojärjestelmän oikeudellisia kysymyksiä tutkiva "terveysoikeus", jolla on kiinteä suhde sosiaalioikeuteen. Toinen läheinen oikeudenala on "bio-oikeus", joka liittyy biotieteiden sovelluksiin ja bioetiikkaan. Lääkintäoikeuden perussäädöksiä Suomessa ovat laki potilaan asemasta ja oikeuksista (785/1992) ja potilasvahinkolaki (585/1986).


title: Elämän maantiellä

text: Elämän maantiellä on vuonna 1927 valmistunut suomalainen mykkäelokuva, jonka ovat ohjanneet Kurt Jäger ja Ragnar Hartwall. Elokuvan ensi-ilta oli 28. marraskuuta 1927 Piccadilly- ja Punainen Mylly -teattereissa Helsingissä.


title: Elämän maantiellä

text: Elokuvan sisäkuvaukset tehtiin studioksi vuokratussa Hankkijan juhlasalissa ja ulkokuvaukset Helsingissä ja lähiympäristössä. Elokuvassa kuvataan posetiivin soittajan elämänvaiheita ja hänen kohtaamiaan ihmisiä.


title: Elämän maantiellä

text: Yleisradion tilauksesta elokuvaan on säveltänyt uuden musiikin Yrjö Hjelt. Se on kolmas hankkeessa, jossa viisi mykkäelokuvaa saa musiikin. Katupiano saatiin ääniraidalle Varkauden mekaanisen musiikin museosta.


title: Elämän maantiellä

text: Tarinan tapahtumaympäristö on mahdollisesti Italiassa, vaikka maata ei mainitakaan, mutta sijoittuu tapahtumien perusteella varhaiseen Benito Mussolinin aikaan, jolloin hänen julkinen kuvansa vielä oli hyvin myönteinen. Päähenkilöitä ovat kulkuri Tarini, joka ansaitsee elantonsa veivaamalla katupianoa (joka väliteksteissä on posetiivi), ja kasvattilapseksi päätynyt Irmela. Heidät palkkaa ilkeä impressaari Greeving esiintymään varieteehensa, josta rikas Georg löytää Irmelan, mutta Irmela ei tahdo vastata kosintaan. Lopuksi paljastuu, että Tarini on Irmelan isä.


title: Hanna Ekström

text: Hanna Ekström (s. 25. joulukuuta 1972) on suomalainen entinen jalkapalloilija.


title: Hanna Ekström

text: Ekströmin pelaajaura alkoi Puistolan Urheilijoista, jossa hän pelasi aluksi maalivahtina. Loukkaantumisten vuoksi Ekström kokeili kärkipelaajan roolia, josta tuli hänelle lopulta pysyvä pelipaikka. Puistolassa hän pelasi kauteen 1993 asti, minkä jälkeen hän siirtyi Helsingin Jalkapalloklubiin. HJK:ssa Ekström pelasi 1994–1999, joiden aikana hän voitti Suomen mestaruuden viidesti ja Suomen cupin kahdesti. Ekström oli SM-sarjan paras maalintekijä 1998 ja 1996, jolloin hänet valittiin myös vuoden naisjalkapalloilijaksi. HJK:sta Ekström siirtyi AC Vantaan riveihin 2000 ja sieltä Malmin Palloseuraan 2001.


title: Hanna Ekström

text: Maajoukkueessa Ekström pelasi 37 maaottelua ja teki niissä 7 maalia.


title: Meren anoksia

text: Meren anoksia on maapallon historiassa joinain aikoina esiintynyt tila, jolloin meressä oli hyvin vähän happea. Anoksia alkoi, kun ilmakehän hiilidioksidimäärä kasvoi yli tietyn rajan, mikä lämmitti kasvihuone-ilmiöllä maapalloa. Merien lämpiäminen muutti merien virtauskuvioita, ja varsinkin syvämeren hapettuminen estyi. Hiilidioksidin kasvun uskotaan liittyvän suuriin tulivuorenpurkauksiin ja joskus myös metaanin vapautumiseen syvämeren metaaniklatraateista.


title: Meren anoksia

text: Kun Maa syntyi ja yhteyttämistä ei ollut, meret olivat hapettomia. Happea alkoi tulle meriin luultavasti noin 2,5 miljardia vuotta sitten. Anoksiaa esiintyi sen jälkaan kausina, jolloin lämpötila oli korkea, merien virtauskuviot muuttuneet ja hiilidioksidiakin ilmakehässä useimmiten normaalia runsaammin. Näin ollen anoksia-vaiheet liittyivät ilmakehän hiilidioksidimäärän kasvuun. Anoksia-vaihe alkoi, kun hiilidioksidimäärä nousi 4–6 kertaa nykyistä suuremmaksi, ja lämpötilan kasvu 3 astettakin riitti tyhoamaan sademetsätä, jotka poistavat ilmakehästä hiilidioksidia. Anoksiakauden maapallo oli jäätön, ja ehkä navoillakin yli 27 °C.


title: Meren anoksia

text: Anoksisina kausina syntyi mustia kerrostumia ja öljyä. Anoksisessa vedessä elää vain lähinnä rikkibakteereita ja muita hapettomien ympäristöjen eliöitä.


title: Meren anoksia

text: Anoksiatapahtuma OEA 1a tapahtui varhaisella Apt-kaudella. Toinen tunnettu anoksia tapahtui Cenoman-Tours-kauden rajalla noin 93 miljoonaa vuotta sitten, jolloin Maa oli hyvin lämmin. Näiden anoksioiden uskotaan liittyvän hiilidioksidia ilmakehään vapauttaneisin suuriin laakiobasalttipurkauksiin. Paleotsooisella maailmankaudella ordoviki- ja siluurikausien rajalla tapahtui monta anoksian vaihetta. Näille kausille olivat tyypillisä kylmien napa-alueiden luonnehtuvat hapelliset P-vaiheet, joiden jälkeen tuli lämminnapaisia hapettomia S-vaiheita. Hapallinen "primo"- eli P-vaihe vaihtui hapettomaksi, mustaa graptoliittikerrostumaa tuottavaksi S- eli "secundo"- vaiheeksi, kun valtamerien termohaliinikierto muuttui. Tämä taas johtui korkeiden leveysasteiden veden lämpötilan noususta yli 5 °C, jolloin hapellinen merivesi ei enää vajonnut syvämeren pohjalle. Maan radan ja akselikallistuman jaksollisin muutoksiin liittyvien Milankovichin jaksojen uskotaan kytkeneen hapellisia kausia hapettomiksi. Palaotsooisen kauden anoksioita olivat muun muassa Lau- ja Ireviken- tapahtumat, joihin liittyi merieläinten joukkosukupuuttoja.


title: Ihmisyyden rajalla

text: Ihmisyyden rajalla () on Viktor Franklin kirjoittama omaelämäkerrallinen teos vankeudesta keskitysleirillä ja logoterapian peruskäsitteistä. Alkuperäinen teos julkaistiin vuonna 1946, ja sen uusittu ja laajennettu versio on "...trotzdem Ja zum Leben sagen: Ein Psychologe erlebt das Konzentrationslager".


title: Ihmisyyden rajalla

text: Kirja on jaettu kahteen osaan. Ensimmäisessä osassa Frankl kertoo kokemuksiaan keskitysleiristä – leirille kuljetuksesta aina vapautumisen jälkeiseen aikaan – ja psykologisia havaintoja vangeista ja vartijoista. Frankl pohtii kirjassaan mikä sai jotkut ihmisen selviytymään keskitysleirin oloissa paremmin kuin toiset. Hän päätyi tulokseen, että ratkaisevaa oli pystyikö ihminen löytämään tarkoituksen elämälleen. Näiden kokemusten pohjalta Frankl kehitti uuden psykologisen ja psykiatrisen ajattelun teorian: logoterapian. Sen keskeisiä ajatuksia ovat elämälle motivaation löytämisen tärkeys, sekä ihmisen luovuttamaton, perimmäinen valinnanvapaus kaikissa olosuhteissa: vapaus valita oma suhteutumisensa olosuhteisiin.


title: Ihmisyyden rajalla

text: Toisessa osassa Frankl selvittää lyhyesti logoterapian keskeisiä käsitteitä, kuten eksistentiaalinen turhauma ja tyhjiö, noogeeninen neuroosi, noo-dynamiikka, sekä elämän, rakkauden ja kärsimisen tarkoituksia.


title: Matti Kuusisto

text: Matti Kuusisto (s. ) on suomalainen jääkiekkopuolustaja. Kuusisto on Forssan Palloseuran kasvatti, joka on pelannut FPS:n lisäksi myös Bluesissa, Jukureissa, KalPassa, Lukossa ja Ässissä sekä Itävallan EHC Lustenaussa.


title: Ison-Britannian laivaston ilmavoimat

text: Ison-Britannian laivaston ilmavoimat ( ("FAA"), kirjaimellisesti kääntäen ”laivaston ilma-ase”) on Ison-Britannian Kuninkaallisen laivaston osa, jonka vastuulla ovat ilmaoperaatiot.


title: Ison-Britannian laivaston ilmavoimat

text: Laivaston ilmavoimilla on käytössään AgustaWestland Merlin, Westland Sea King ja Westland Lynx −helikoptereja sekä BAe Harrier GR7/GR9 –lentokoneita. Laivaston ilmavoimissa palvelee noin 6 200 henkeä ja sillä on käytössään noin 200 taistelukonetta ja 50 yhteys- ja koulutuskonetta.


title: Ison-Britannian laivaston ilmavoimat

text: Kuninkaallinen laivaston ilmailupalvelu ( ("RNAS")) perustettiin tammikuussa 1914 amiraliteetin ilmailuosaston alaisuuteen. Ensimmäisen maailmansodan syttyessä RNAS:lla oli enemmän lentokoneita kuin armeijan Kuninkaallisilla lentojoukoilla ( ("RFC")). RNAS:n päätehtävät olivat tiedustelu, rannikkopartiointi, hyökkäykset vastustajan rannikkokohteisiin. Lisäksi RNAS:n tuli estää viholliskoneiden pääsy kotialueen kohteisiin.


title: Ison-Britannian laivaston ilmavoimat

text: RNAS ja RFC yhdistettiin huhtikuussa 1918, jolloin muodostuivat Ison-Britannian ilmavoimat (). Yhdistyessä RNAS:n vahvuus oli 67 000 miestä, 2 949 lentokonetta, 103 ilmalaivaa ja 126 rannikkoasemaa.


title: Ison-Britannian laivaston ilmavoimat

text: Laivaston ilmavoimat perustettiin 1. huhtikuuta 1924 ilmavoimien osastona, joka sisälsi RAF:n lentokaluston ja henkilökunnan Kuninkaallisen laivaston aluksilla. Meri-ilmavoimat siirrettiin 24. toukokuuta 1939 Amiraliteetin alaisuuteen ("Inskip Award") ja nimettiin uudelleen Kuninkaallisen laivaston ilmailuosastoksi ().


title: Ison-Britannian laivaston ilmavoimat

text: Toisen maailmansodan puhjetessa laivaston ilmavoimissa oli 20 laivuetta, joissa oli 232 lentokonetta. Sodan päättyessä Ison-Britannian laivastolla oli 59 lentotukialusta, 3 700 lentokonetta, 72 000 miestä ja 56 lentoasemaa.


title: Ison-Britannian laivaston ilmavoimat

text: Lähes välittömästi toisen maailmansodan päätyttyä Euroopassa ja Tyynellämerellä alkoi joukkojen supistaminen. Sodan päättyessä palveluksessa oli 74 ensilinjan laivuetta ja 59 tukialusta, joille laivueita oli sijoitettu. Lentokoneita oli palveluksessa 3 700 ja henkilöstöä 72 000 sijoitettuna kaikkiaan 56 tukikohtaan ympäri maailmaa. Tukikohtiin on laskettu mukaan siirrettävät tukikohdat () Australiassa.


title: Ison-Britannian laivaston ilmavoimat

text:
Vuoden 1947 alussa oli aktiivipalveluksessa olevia ensilinjan laivueita ainoastaan kaksitoista. Laivueet oli pääosin sijoitettu pareittain Lentotukialusrykmentteihin kuudelle kevyelle lentotukialukselle ("HMS Triumph", "HMS Ocean", "HMS Theseus", "HMS Glory", "HMS Venerable" ja "HMS Vengeance"), jotka kaikki oli otettu palvelukseen 1945–1946. Kaikki saattuetukialukset oli poistettu palveluksesta.
Laivaston ilmavoimat sai 1940-luvun lopulla palveluskäyttöön ensimmäisen suihkuhävittäjänsä, Sea Vampire -koneen. Kone oli samalla ensimmäinen suihkukone, joka kykeni nousemaan ja laskeutumaan lentotukialukselle. Suihkukoneiden rinnalla laivasto käytti kuitenkin pitkään potkurikoneita, minkä vuoksi Korean sodassa Pohjois-Korean ilmavoimat olivat Ison-Britannian laivastoon nähden teknisesti ylivoimaisia.


title: Ison-Britannian laivaston ilmavoimat

text: Pohjois-Korean joukot ylittivät Koreoiden välisen rajan 25. kesäkuuta 1950. Britannian lupasi toteuttaa Yhdistyneiden kansakuntien päätöstä ja lähetti alueelle Japaninmerellä olleen laivasto-osastonsa, joka toimi Korean sodassa osana Yhdysvaltain laivastoa amiraali Joyn alaisuudessa. Kuninkaallisen laivaston osaston runkona oli kevyt tukialus "HMS Triumph", jonka ilma-aseen muodosti 12 Supermarine Seafirea ja 12 Fairey Firefly 1:tä.


title: Ison-Britannian laivaston ilmavoimat

text: "HMS Triumph" otti osaa 25. heinäkuuta hyökkäykseen Haejun lentokentälle ja samoin seuraavana päivänä. Laivaston ilmavoimien lentokoneet osoittautuivat heikoiksi vastustajiksi Pohjois-Korean suihkuhävittäjille ja niiden kantama oli huonompi kuin amerikkalaisten tukialuskoneiden. "HMS Triump" siirrettiin partiotehtäviin ja sukellusveneiden torjuntaan.


title: Ison-Britannian laivaston ilmavoimat

text: "HMS Triumph" oli 12. syyskuuta tukemassa Inchonin maihinnousua. Operaation päättyessä "HMS Triumphin" koneet oli kulutettu loppuun ja tukialus korvattiin "HMS Theseuksella", joka saapui alueelle 5. lokakuuta. "HMS Theseuksella" oli kannellaan 12 Fairey Firefly AS5 ja 21 Sea Fury FB11 -konetta. Kumpikin konemalli oli suorituskyvyltään parempi kuin "HMS Triumphilla" olleet. "HMS Theseuksen" lentokoneet suorittivat noin 3 500 taistelulentoa ennen kuin alus lähti 25. huhtikuuta 1951 paluumatkalle Englantiin.


title: Ison-Britannian laivaston ilmavoimat

text: "HMS Theseuksen" tilalle alueelle saapui "HMS Glory", jonka koneet suorittivat lähes 3 000 taistelulentoa ennen kuin "HMAS Sydney" vapautti sen alueelta. "HMAS Glory" vapautti vuorostaan "HMAS Sydneyn" 64 päivää myöhemmin. "HMS Ocean" puolestaan vapautti toukokuussa 1952 "HMS Gloryn". Pohjois-Korean käyttöön ottamat MiG-15 -hävittäjät aiheuttivat ongelmia laivaston ilmavoimien lentäjille.


title: Ison-Britannian laivaston ilmavoimat

text: Aselevon allekirjoittamiseen saakka taistelutoimet jatkuivat samanlaisina. Sodan aikana 22 lentokoneiden miehistöjen jäsentä kaatui taisteluissa ja lisäksi 13 sai surmansa onnettomuuksissa. Sodassa helikoptereilla oli ensimmäistä kertaa tärkeä rooli lyhyen kantaman pelastuskoneina ja erilaisissa vartio- ja partiotehtävissä.


title: Ison-Britannian laivaston ilmavoimat

text: Sea Harrier otettiin palveluskäyttöön.


title: Ison-Britannian laivaston ilmavoimat

text: Laivaston ilmavoimat otti käyttöön helikopterit aluksi tukialuksilla ja myöhemmin pienemmillä aluksilla 1960-luvulta alkaen. Nykyään kaikilla vähintään fregattiluokkaan kuuluvilla on helikoptereja.


title: Ison-Britannian laivaston ilmavoimat

text: Falklandin sodassa sekä Wasp-helikopterit että Sea Harrierit olivat merkittävässä tehtävässä tiedustellessaan, suojatessaan aluksia ja joukkoja sekä antaessaan tulitukea.


title: Ison-Britannian laivaston ilmavoimat

text: Persianlahdella Lynx- ja Sea King -helikopterit toimivat moninaisissa taistelua tukevissa tehtävissä.


title: Ison-Britannian laivaston ilmavoimat

text: Kuninkaallisen laivaston ilmailupalvelun yksiköt olivat lentueita, joiden numerointi oli seuraava:


title: Ison-Britannian laivaston ilmavoimat

text: Taistelutehtävissä olleet lentueet yhdistettiin laivueiksi 1933. Taistelulaivoilla ja risteilijöillä palvelleet katapultilla laukaistavat koneet yhdisteltiin 1936 700-sarjan lentueiksi. Tuolloin sarjat muodostuivat seuraaviksi:


title: Ison-Britannian laivaston ilmavoimat

text: Numeroiden loppuessa sodan aikana kesken perustettiin uusia lisäämällä sarjoihin ykkönen eteen (1700–1799 ja 1800–1899). Nämä laivueet oli miehitetty pääasiassa Kuninkaallisen laivaston vapaaehtoisen reservin lentäjillä.


title: Ison-Britannian laivaston ilmavoimat

text: Kun katapulttiyksiköt yhdistettiin yhdeksi laivueeksi, numerot 701–749 vapautuivat samalla uudestaan käyttöön. Nämä jaettiin 1943 siten, että otettiin uudelleen 701–710 lentovene- ja kellukekonelaivueille.


title: Ison-Britannian laivaston ilmavoimat

text: Kesäkuussa 1943 laivueita ryhdyttiin yhdistelemään lennostoiksi ja työ saatiin suoritettua loppuun 25. lokakuuta. Britannian Tyynenmeren laivaston lennostoista muodostettiin 30. kesäkuuta 1945 lentoryhmiä amerikkalaisen mallin mukaisesti.


title: Muurmanin pakolaiset

text: Muurmanin pakolaiset on vuonna 1927 valmistunut suomalainen mykkäelokuva, jonka on ohjannut Erkki Karu. Elokuva perustuu Kaarlo Hännisen romaaniin "Kiveliön karkurit" vuodelta 1923 ja sen ensi-ilta oli 9. tammikuuta 1927 Kino-Palatsi-teatterissa Helsingissä.


title: Muurmanin pakolaiset

text: Elokuva kuvaa saksalaisia sotavankeja, jotka ovat rakentamassa Muurmannin rataa. He pakenevat Suomen suuriruhtinaskunnan puolelle Pohjois-Suomeen, missä joutuvat kuitenkin viranomaisten aiheuttaman vaaran kohteeksi. Arvostelu Mykkäelokuvasivustolla


title: Sari Seppänen (jalkapalloilija)

text: Sari Seppänen (s. 22. syyskuuta 1975) on suomalainen entinen jalkapalloilija.


title: Sari Seppänen (jalkapalloilija)

text: Liberona pelaavan Seppäsen jalkapalloura alkoi Tampereen Ilveksessä. Hän pelasi seurassa lähes koko uransa ajan. Ilveksen lisäksi hän pelasi PU-62:ssa 1996, Malmin Palloseurassa 2002 ja tanskalaisessa Fortuna Hjörringissä vuosina 1994 ja 1995. Seppänen pelasi maajoukkueessa vuosina 1992–2002 yhteensä 63 maaottelua, joissa hän teki kaksi maalia. Myös Sari Seppäsen kaksoissisko Satu Seppänen maajoukkuetason jalkapalloilija.


title: Courageous-luokka (risteilijä)

text: Courageous-luokka oli alun perin Britannian kuninkaallisen laivaston kolmen raskaasti aseistetun kevyen taisteluristeilijän muodostama alusluokka, jonka kaikki alukset muutettiin myöhemmin lentotukialuksiksi.


title: Courageous-luokka (risteilijä)

text: Alusten suunnittelu pohjautui amiraali Fisherin ideaan valmistaa taisteluristeilijöiden taistelukyvyn omaavia aluksia, jotka kykenivät purjehtimaan Tanskan salmista Saksan Itämeren rannikolle. Alusten panssarointia jouduttiin uppouman pienentämiseksi keventämään niin paljon, että ne eivät kyenneet toimimaan Suuren laivaston raskaiden yksiköiden mukana, mikäli jouduttaisiin raskaiden pinta-alusten välisiin tykistötaisteluihin.


title: Courageous-luokka (risteilijä)

text: Alusluokan valmistuneet alukset "HMS Glorious" ja "HMS Courageous" eivät osallistuneet varsinaisiin taistelutoimiin ensimmäisen maailmansodan aikana lukuun ottamatta Helgolandin taistelua marraskuussa 1917. Luokan kolmas alus "HMS Furious" muutettiin jo ennen palvelukseen ottoa lentotukialukseksi rakentamalla etukannen päälle lentoonlähtöalusta.


title: Noidan kirot

text: Noidan kirot on vuonna 1927 valmistunut suomalainen mykkäelokuva, jonka on ohjannut Teuvo Puro. Elokuva perustuu Väinö Katajan romaaniin "Noidan kirot" vuodelta 1914 ja sen ensi-ilta oli 19. syyskuuta 1927 Kino-Palatsi-teatterissa Helsingissä. "Noidan kiroja" pidetään yhtenä ensimmäisistä suomalaisista kauhuelokuvista.


title: Noidan kirot

text: Elokuvan musiikin on säveltänyt vuonna 2010 Yleisradion tilauksesta Tapio Tuomela. Sen esittää Radion sinfoniaorkesteri Jan Söderblomin johdolla. "Helsingin sanomien" Hannu-Ilari Lampilan mukaan elokuva olisi ilman musiikkia esitettynä aavemainen ja tahattoman koominen. Musiikin ansiosta "katsojasta tuntuu siltä, että hän seuraa tapahtumia niiden keskeltä".


title: Noidan kirot

text: Lappiin sijoittuvan elokuvan alussa Heidi Blåfield-Korhosen esittämä Selma saapuu miehensä Simon (Einar Rinne) kanssa tämän kotitaloon Utuniemeen. Hän saa kuulla Simon sisarelta sokealta Elsalta (Kaisa Leppänen) Utuniemen talon synkästä historiasta. Talon paikalla asui muinoin saamelainen šamaani ja noita Jantukka (Hannes Närhi), jonka suomalaiset uudisasukkaat surmasivat.


title: Noidan kirot

text: Tapahtumat kerrotaan takaumana. Uudisasukasjoukko saapuu veneillä Utuniemeen ja saartaa Jantukan majan. Jantukka surmaa yhden hyökkääjistä varsijousella mutta jää lopulta alakynteen. Suomalaiset sokaisevat Jantukan ja jättävät hänet kuolemaan. Ennen kuolemaansa Jantukka langettaa kirouksen, jonka mukaan jokainen Utuniemellä sijaitsevalle seidalle istuva tulee kokemaan elämässään surua ja onnettomuutta.


title: Noidan kirot

text: Selma on kuunnellut Elsan tarinaa ja istunut samalla huomaamatta seidan päälle. Saatuaan tietää kirouksesta hän lähtee pelästyneensä pois seidan luota. Vähän myöhemmin Selma kohtaa rannassa joukon humalaisia tukkijätkiä, joista yksi, tukkipäällikkö Paksu-Sakari (Yrjö Tuominen), ajaa häntä takaa ja raiskaa hänet.


title: Noidan kirot

text: Utuniemen Simo pääsee asiasta selville Selman tultua raskaaksi. Hän aikoo surmata raiskaajan mutta tuhoaa kuitenkin ensin seidan ja heittää sen jäännökset järveen. Takaa-ajoon lähtenyt Simo tavoittaa etsimänsä miehen mutta armahtaa tämän lopulta. Teko johtui noidan asettamasta kirouksesta, ja kun seita on tuhottu myös siihen liittynyt kirous on menettänyt voimansa.


title: Mackenzie Gray

text: Alexander Mackenzie Gray (s. 22. marraskuuta 1957 Toronto, Ontario) on kanadalainen Leo-ehdokkuuden saanut näyttelijä, joka on uransa aikana esiintynyt useimmiten independent-elokuvissa, kuten "Replikator", "Johnny Shortwave" ja "Strip Search", sekä televisiosarjoissa "FX – murha tilauksesta", "Äärirajoilla", "Da Vincin murhatutkimukset", "Nuoret ritarit", "L-koodi", "Smallville" ja "Supernatural".


title: Mackenzie Gray

text: Gray syntyi Kanadassa, mutta opiskeli näyttelemistä Lontoossa, jossa hän myös työskenteli hetken aikaa independent-elokuvissa. Palattuaan takaisin Kanadaan Gray päätti opiskelunsa Kanadan yliopistossa ja esiintyi sittemmin ensimmäisessä elokuvassaan "The Wars" vuonna 1983. Sittemmin hän tehnyt tiiviisti töitä teatterin ja television parissa. Gray on tehnyt myös äänirooleja dokumentteihin ja animaatioihin, kuten "Action Man" ja "".


title: Sypressit

text: Sypressit ("Cupressus") on sypressikasvien (Cupressaceae) heimoon kuuluva kasvisuku.


title: Sypressit

text: Sypressit ovat ainavihantia, 5–40 metriä korkeita havupuita tai pensaita. Niiden neulaset ovat pehmeitä, 2–5 millimetrin pituisia, kasvavat pareittain toisiaan vastapäätä ja pysyvät puussa 3–5 vuotta. Nuorilla, enintään kahden vuoden ikäisillä taimilla neulaset ovat 5–15 millimetrin pituisia ja teräviä. Kävyt ovat 8–40 millimetrin pituisia, muodoltaan pallomaisia tai munan muotoisia ja kypsyvät 18–24 kuukauden kuluttua pölytyksestä. Siemenet ovat pieniä, 4–7 millimetrin pituisia, ja niihin liittyy kummallakin puolella kapea siipi.


title: Sypressit

text: Monet sypressilajit ovat hyvin sopeutuneet ajoittaisiin metsäpaloihin. Niiden siemenet voivat pysyä vuosia umpinaisen kävyn sisällä, kunnes emopuu on tuhoutunut palossa, minkä jälkeen siemenistä kasvavat taimet valtaavat avoimeksi tulleen kasvupaikan. Toisten lajien kävyt sen sijaan avautuvat kypsyttyään, jolloin siemenet pääsevät leviämään.


title: Sypressit

text: Sypressejä kasvaa laajalti pohjoisella pallonpuoliskolla lämpimässä ilmastossa kuten Pohjois- ja Keski-Amerikassa, Luoteis-Afrikassa, Lähi-idässä, Himalajalla, Etelä-Kiinassa, Italiassa ja Pohjois-Vietnamissa. Joidenkin lajien luontaista levinneisyysaluetta on vaikea määrittää, koska paikoitellen ne ovat runsailta viljelyksiltä levinneet ympäristöön.


title: Sypressit

text: Monia lajeja kasvatetaan puistoissa ja erityisen yleisesti myös hautausmailla koristepuina, Aasiassa myös temppelien ympärillä. Muutamia lajeja kasvatetaan puuaineensa vuoksi, joka voi olla hyvin kestävää.


title: Sypressit

text: Sypressilajien lukumäärästä tutkijat eivät ole päässeet yksimielisyyteen. Eri lähteissä niitä ilmoitetaan olevan 16–25 lajia. Tämä johtuu siitä, että niitä esiintyy monin paikoin pieninä ja eristyneinä populaatioina, joista on vaikea selvittää, muodostavatko ne oman lajinsa vai ainoastaan jonkin alalajin tai muunnoksen. Viime aikoina tunnustettujen lajien lukumäärä on ollut vähenemään päin, ja eräitä ennen eri lajeiksi katsottuja muotoja pidetään nykyisin vain alalajeina.


title: Sypressit

text: Puutarhoissa yleisesti kasvatettu leylandinsypressi ("Cupressus × leylandii") on syntynyt montereynsypressin ja nutkansypressin risteytymänä. Nutkansypressiä pidettiin pitkään valesypressien ("Chamaecyparis") sukuun kuuluvana ja nykyään se luetaan vaihtelevasti kuuluvaksi joko sypresseihin, sukuun "Callitropsis" tai sukuun "Xanthocyparis".


title: Sypressit

text: Nimeä sypressi käytetään myös eräistä tähän sukuun kuulumattomista, mutta samaan heimoon kuuluvista kasveista. Sellaisia ovat valesypressit, joihin kuuluu muun muassa hernesypressi ("Chamaecyparis pisifera"), suosypressit ("Taxodium"), deltasypressit ("Glyptostrobus"), sädesypressit ("Callitris"), patagoniansypressi ("Fitzroya cupressoides"), ristisypressi ("Pilgerodendron uviferum"), atlassypressi ("Tetraclinis articulata").


title: Sypressit

text: Vanhan mantereen sypressien kävyissä on useimmiten 8–14 käpysuomua, paitsi kiinansypressillä ("Cupressus funebris"), jolla niitä on vain 6. Tunnetuin laji on Välimerenmaissa kasvava välimerensypressi ("Cupressus sempervirens"), joka on suvun tyyppilaji. Lajeista "Cupressus vietnamensis" on läheisempää sukua amerikkalaisille lajeille kuin muille vanhan maailman lajeille, jonka vuoksi eräät tutkijat sijoittavatkin sen sukuun "Callitropsis" tai sukuun "Xanthocyparis".Uuden mantereen sypressien kävyissä on yleensä vain 4–8 käpysuomua, vain montereynsypressillä ("Cupressus macrocarpa") niitä on enemmän. Uudemmat tutkimukset viittaavat siihen, etteivät ne ole niin läheistä sukua Vanhan mantereen sypresseille kuin aikaisemmin on luultu. Eräät tutkijat sijoittavat ne omaan sukuunsa "Callitropsis", toiset taas sijoittavat vain nutkansypressin ("Cupressus nootkatensis") sukuun "Callitropsis" ja muut amerikkalaiset lajit sukuun "Hesperocyparis".


title: Judith Hildebrandt

text: Judith Hildebrandt on saksalainen näyttelijä, laulaja ja tv-juontaja. Hän on näytellyt muun muassa sarjoissa "Marienhof" Tinka Kuczinskia ja "Lemmen viemää" Tanja Liebertziä (myöhemmin Heinemann). Hän on 148 cm pitkä.


title: Judith Hildebrandt

text: Kahdeksan vuoden iässä Hildebrandt pyrki ensimmäiseen esiintymiseensä ja pääsi ZDF-tuotannon ohjelmaan "Teddys Weihnachtsträume" ("Teddyn joulu-unet"). Vuonna 1994 lauloi hän ensimmäisen päärooliinsa Morton Rhuen kirjaan "The Wave" perustuvassa musikaalissa "SCHOOL".


title: Judith Hildebrandt

text: Hildebrandt tuli tunnetuksi 16 vuoden iässä ollessaan tv-peliohjelman "Die Hugo Show" juontajana kanavalla Kabel 1 vuodesta 1994 vuoteen 1996. Sitä seurasi kolmivuotinen omistautuminen ARD:n iltapäiväohjelmalle Marienhof. Hänen ensimmäinen singlensä "We gonna stay together" ylsi Saksan levylistojen sijalle 13.


title: Judith Hildebrandt

text: Seuraavaksi hän näytteli jouluenkeliä Charles Dickensin joulutarinaan perustuvan musikaalin "Vom Geist der Weihnacht" kantaesityksessä Oberhausenissa. Vuonna 2003 hän näyttelin samaisessa pääroolissa marraskuusta tammikuuhun Münchenissä. Tätä seurasivat roolit sarjassa "Hinter Gittern – Der Frauenknast" sekä telenovelassa Lemmen viemää ("Sturm der Liebe"), jossa hän näytteli 26.9.2005 alkaen 7.1.2008 saakka. Tämän jälkeen hän piti äitiyslomaa, jonka jälkeen palasi jälleen "Lemmen viemään" pariin. Hän julkaisi nimellä ""Judith Hildebrandt alias Tanja Liebertz"" kansanmusiikinomaisen laulun "Alpenglühn", joka esitettiin alkujaan "Lemmen viemäässä".


title: Judith Hildebrandt

text: Hildebrandt lauloi kappaleen "Open Your Heart" Conny Conradin albumille "Generations 2". Sen jälkeen tähditti hän Utta Danellan tv-elokuvaa "Wenn Träume Fliegen" kanavalla das Erste.


title: Judith Hildebrandt

text: Raskautensa alussa Hildebrandt näytteli Shakespearen näytelmässä "Was Ihr Wollt" (Loppiaisaatto) ja 20.2.2008 syntyi hänen poikansa Noah.


title: Judith Hildebrandt

text: Kesäkuun 3. päivänä 2011 julkaistiin Hildebrandtin kolmas studioalbumi "Ganz nah".


title: Judith Hildebrandt

text: Elokuussa 2012 Liebertz lopetti "Lemmen Viemäässä" näyttelemisen lopullisesti.


title: Judith Hildebrandt

text: SingletAlbumitMuut albumit


title: Runoilija muuttaa

text: Runoilija muuttaa on vuonna 1927 valmistunut suomalainen mykkäelokuva, jonka on ohjannut Erkki Karu. Elokuvan ensi-ilta oli 13. marraskuuta 1927 Kino-Palatsi-teatterissa Helsingissä.


title: Orlando Jordan

text: Orlando Jordan (s. 10. heinäkuuta 1971) on yhdysvaltalainen showpainija. Hän on 193 cm pitkä ja painaa 110 kg. Tällä hetkellä hän asuu Miamissa Floridassa. Debyyttinsä hän teki vuonna 2000.


title: Vaihdokas (elokuva)

text: Vaihdokas on vuonna 1927 valmistunut suomalainen mykkäelokuva, jonka on ohjannut Teuvo Puro. Elokuva perustuu Selma Anttilan näytelmään "Vaihdokas" vuodelta 1912 ja sen ensi-ilta oli 13. marraskuuta 1927 Kino-Palatsi-teatterissa Helsingissä.


title: Vaihdokas (elokuva)

text:
Elokuvassa tehtailijan rouvan avioton lapsi solmii suhteen miehen kanssa, jota tehtailijan rouva pitää omana poikanaan.
"Video-oppaassa" vuodelta 1994 Bello Romano sanoo elokuvaa mykkäkauden tapaan ylinäytellyksi, mutta ensimmäisenä kertana kun elokuvakamerat tuotiin Suomessa tehdasmiljööseen. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: Implacable-luokka (lentotukialus)

text: Implacable-luokka oli toisessa maailmansodassa Britannian Kuninkaallisen laivaston tukialusluokka, johon kuului kaksi lentotukialusta.


title: Implacable-luokka (lentotukialus)

text: Luokan alusten rakentaminen aloitettiin 1939, ja ne laskettiin vesille joulukuussa 1942. Alukset otettiin paveluskäyttöön kesällä 1944. Kummankin operaatiohistoria jäi lyhyeksi, ja sodan jälkeen alukset olivat koulutuskäytössä ennen romuttamista 1955.


title: Implacable-luokka (lentotukialus)

text: Alukset olivat Illustrious-luokasta kehitettyjä aluksia, joissa oli 50 jalkaa vedenpinnan yläpuolella oleva 760 jalan lentokansi. Aluksiin asennetuilla katapulteilla kyettiin lähettämään 16 000 paunan lentokone 66 solmun nopeudella tai 20 000 paunan lentokone 56 solmun nopeudella. Aluksessa oli kaksi hissiä, joista kummankin nostokyky oli 20 000 paunaa. Etummaisen hissin koko oli 45 × 33 jalkaa ja takimmaisen 45 × 22 jalkaa.


title: Implacable-luokka (lentotukialus)

text: Alusten ylähangaarin pituus oli 458 jalkaa ja perään sijoitettu alahangaari oli 208 jalkaa. Kummankin hangaarin leveys oli 62 jalkaa ja korkeus 14 jalkaa. Hangaarin korkeus esti Vought Corsairien sijoittamisen aluksille. Aluksiin oli varastoitu 94 650 gallonaa lentokerosiinia, mikä oli riittämätön määrä 81 lentokoneelle. Alusten normaali lentokonemäärä oli 60.


title: Implacable-luokka (lentotukialus)

text: Alusten panssarivyö ei noussut alakannen yläpuolelle ja monin paikoin jäi alemmas. Aluksen lentokannen panssarointi oli 3 tuumaa ja alempi hangaarikansi oli 1,5–2,5 tuumaa paksu konehuoneiden yläpuolella. Alusten ammusvarastot oli erillissuojattu 2–3 tuuman panssarein. Vedenalainen runko oli rakenteeltaan vastaava kuin edeltävässä Illustrious-luokassa.


title: Implacable-luokka (lentotukialus)

text: Alukseen sijoitettiin neljään konehuoneeseen ja neljään kattilahuoneeseen neliakselinen moottori ja savupiiput oikeanpuoleisista kattilahuoneista oli viety ylemmäs kuin aiemmin.


title: Implacable-luokka (lentotukialus)

text: Alusten ilmatorjunta-aseistuksena oli 8 4,5 tuuman 45 kaliiperin QF Mk III HA -kaksoistykkitornia (8x2) ja viisi kahdeksanputkista ja yksi neliputkinen 2-paunaista.


title: Suomen kielen lautakunta

text: Suomen kielen lautakunta on Kotimaisten kielten keskuksen yhteydessä toimiva suomen kielenhuollon asiantuntijaelin. Lautakunta koostuu 4–8 jäsenestä, jotka keskuksen johtaja kutsuu lautakuntaan kolmivuotiskausiksi. Yksi lautakunnan jäsenistä kuuluu tutkimuskeskuksen henkilökuntaan.


title: Suomen kielen lautakunta

text: Suomen kielen lautakunta päättää suomen kielen käyttöön liittyvistä yleisistä ja periaatteellisista suosituksista ja esittää kannanottoja kielenkäytöstä ja kielipolitiikasta. Lautakunnan käsittelyyn tulee asioita Kielitoimiston ja "Kielitoimiston sanakirjan" aihepiireistä.


title: Suomen kielen lautakunta

text:
Kaudella 1.6.2015–31.5.2018 lautakunnan jäsenet olivat:Lautakunnan sihteerinä toimii erityisasiantuntija Sari Maamies.
Kaudella 1.6.2018–31.5.2021 lautakunnan jäsenet ovat:Lautakunnan sihteerinä toimii erityisasiantuntija Sari Maamies (Kotimaisten kielten keskus).


title: Rosopyöriäinen

text: Rosopyöriäinen ("Neophocaena phocaenoides") on Etelä- ja Itä-Aasian rannikolla elävä 30–45 kilon painoinen pyöriäinen. Aikuiset yksilöt ovat noin 120–190 cm pitkä.Cajander s. 155 Rosopyöriäinen on luokiteltu uhanalaiseksi. Toisin kuin muilla pyöriäisillä, rosopyöriäiseltä puuttuu selkäevä kokonaan ja sen tilalla on pieniä rasvakyhmyjä. Poikanen ratsastaa usein emonsa selässä näiden kohoumien varassa ja emon tullessa hengittämään nousee poikanen kokonaan pinnan yläpuolelle. Rosopyöriäiset liikkuvat useimmiten 2-3 yksilön ryhmissä, mutta eivät laumoina.


title: Amstel Tijgers

text:
IJshockeyvereniging Amstel Tijgers on jääkiekkojoukkue Amsterdamista, joka pelaa maan pääsarjassa Eredivisiessä. Joukkue pelaa kotiottelunsa Jaab Eden baanin areenalla.Alankomaiden mestaruus
1950, 1985, 2002, 2003, 2004, 2005


title: Amstel Tijgers

text:
Dutch Cup
1939, 1980, 1985, 2000, 2003, 2004, 2005


title: Amstel Tijgers

text:
Cup of the Low Lands:
2004, 2005, 2006


title: Tilburg Trappers

text: Tilburg Trappers on jääkiekkojoukkue Tilburgista, Alankomaista. Joukkue pelaa Alankomaiden pääsarjassa Eredivisiessä. Joukkue on perustettu 21. lokakuuta 1938 ja viralliseksi joukkueeksi 18. tammikuuta 1939. Joukkue pelaa kotiottelunsa IJssportcentrum Tilburgissa.


title: Seututie 192

text: Seututie 192 eli Kustavintie on Raision ja Kustavin välillä kulkeva seututie. Tien pituus on noin 71 km. Tie on päällystetty ja kaksikaistainen.


title: Seututie 192

text: Seututie 192 alkaa Raisiosta Marjamäen liittymästä valtatie 8 kohdalta lähellä Raision aluesairaalaa. Noin kolmen kilometrin jälkeen tie ylittää Uudenkaupungin radan tasoristeyksessä. Tien maisemat vaihtelevat metsistä peltoihin, saariin ja merinäkymiin. Tiellä on useita siltoja, muun muassa Taivassalon ja Kustavin välillä sijaitseva Kaitaisten silta, joka on yksi Suomen pisimmistä silloista. Raisiosta seututien 194 liittymään tie on melko suora ja leveä, mutta lännempänä tie on huomattavasti mutkaisempi ja kapeampi. Kustavin keskustan ja Vuosnaisten välillä on yksi lossi, Vartsalan lossi. Tie loppuu Kustaviin Vuosnaisiin, josta on lauttayhteys Ahvenanmaalle Brändöön.


title: Seututie 192

text: Seututie 192 on seututieksi huomattavan vilkasliikenteinen, sillä Kustavin ja Taivassalon seutu on suosittua kesäasutusaluetta, ja lisäksi tie muodostaa yhdessä seututeiden 194 ja 196 kanssa vaihtoehtoisen reitin Turusta Uuteenkaupunkiin. Kustavintie on osa Turun saariston kiertävää Saariston rengastie -nimistä matkailutietä.Kustavintietä ruvettiin rakentamaan vuonna 1948. Se valmistui useassa eri osassa: Kustavin ja Mietoisten välinen osuus valmistui vuonna 1954, ja loput tiestä valmistui 1960-luvun alussa. Aiemmin Kaistaisten sillan paikalla oli lossi, mutta kesäasutuksen yleistyttyä lossista tuli pullonkaula. Ongelma yritettiin ratkaista toisella lossilla, mutta lossi oli silti yhä pullonkaula. Ongelma poistui vuonna 1982, jolloin valmistui Kaitaisten silta.


title: Kathekon ja katorthoma

text: Kathēkon (; mon. , "kathēkonta") ja katorthōma (; mon. , "katorthōmata") ovat antiikin kreikkalaisen ja erityisesti stoalaisen filosofian käsitteitä.


title: Kathekon ja katorthoma

text: "Kathēkon" tarkoittaa ”oikeaa toimintaa”, ”soveliasta toimintaa”, ”luonnonmukaista toimintaa” tai ”velvollisuutta”. Stoalaisen ajattelun mukaan ihmisten (ja kaikkien elävien olentojen) tulee toimia oman luontonsa mukaisesti. Tämä on termin "kathēkon" ensisijainen merkitys. Käsite on peräisin stoalaisuuden perustajalta Zenon Kitionilaiselta. Termin latinankielinen Ciceron kehittämä vastine on "officium". Seneca käytti käännöstä "convenentia".


title: Kathekon ja katorthoma

text: "Kathēkon" asettuu stoalaisessa etiikassa "katorthōmaa" vastaan: jälkimmäinen tarkoittaa ”täydellistä toimintaa”, ”hyveellistä toimintaa” tai ”sitä mikä tehdään oikein”. Termi on johdettu sanoista "orthos logos" (järki), ja joskus käytettiin myös termiä "teleion kathēkon", täydellinen, saavutettu "kathēkon".


title: Kathekon ja katorthoma

text: Stoalaisen filosofian mukaan jokainen olento, oli se sitten elävä (kasvi, eläin tai ihminen) tai eloton, omaa sen luontoa vastaavia sille soveliaita toimintoja, "kathēkonta". Stoalaiset tekivät eron termien "kathēkon" ja "katorthōmata" välille. Heidän mukaansa viisaan teot ovat välttämättä "katorthōmata", eli hyveellisiä "kathēkonta".


title: Kathekon ja katorthoma

text: Se mikä erotti nämä kaksi toisistaan, ei ollut se mitä tehtiin, vaan tapa jolla toimittiin. Näin poikkeuksellisissa oloissa viisas voisi tehdä "katorthōmata" jotka olisivat tavallisen mittapuun mukaan kauhistuttavia, kuten runnella itseään tai olla seksuaalisessa kanssakäymisessä oman tyttärensä kanssa. Näin stoalaisessa etiikassa teon moraalisuutta arvioitaessa keskeisellä sijalla on teon intentionaalisuus: teon moraali ei ole teossa itsessään, vaan teon intentionaalisuudessa ja siinä tavassa, jolla teko tehtiin; toisin sanoen, teon toteuttajassa.


title: Kathekon ja katorthoma

text: Eräs toinen tapa määritellä ero termien "kathēkon" ja "katorthōmata" välillä on sanoa, että "katorthōmata" ovat "kathēkonta", joilla on ”kaikki luvut kokonaisuudessaan” ("pantas apekhon tous arithmous"), mikä on stoalainen täydellistymää tarkoittava ilmaus. Longin ja Sedleyn mukaan tällaisen kaikkiin lukuihin viittaavan ilmauksen alkuperä on ajatuksessa musikaalisesta harmoniasta. Tällaiset "katorthōmata" tehdään harmoniassa kaikkiin hyveisiin nähden, kun taas maallikko voi toimia vain suhteessa yhteen hyveistä. Stoalaiset katsoivat, että kaikki hyveet ovat kietoutuneet toisiinsa ja että täydellinen toiminta käsittää siksi ne kaikki..


title: Kathekon ja katorthoma

text: Stoalainen etiikka on monimutkaista, ja siinä on erilaisia hierarkiatasoja. Tavallisen maallikon tasolla ihmisen on toimittava oman luontonsa mukaisesti. Tiukkojen stoalaisten moraaliajatusten mukaan tavallisten ihmisten teot ovat kuitenkin aina mielipuolisia (, "hamartemata", "erehdyksiä"), kun taas harvojen viisaiden teot ovat "katorthōmata", täydellisiä tekoja. Viisas toimii pitäen katseensa hyvässä, kun taas tavalliset ihmiset (kuten eläimet ja kasvit) pyrkivät vain selviytymään. Kuitenkin kummatkin toimivat oman luontonsa mukaisesti.


title: Kathekon ja katorthoma

text: Stoalaiset tunnistivat kolmannen, "kathēkontan" ja "katorthōmatan" väliin sijoittuvan tason: "mesa kathēkonta", ”yhdentekevät teot”. Ne eivät olleet sen enempää hyviä kuin pahojakaan. "Kathēkontaan" kuuluvia tekoja olisivat esimerkiksi terveenä pysyminen, vanhempien kunnioittaminen, jne. "Para to kathēkon", teot jotka ovat vastakohtaisia oikealle toiminnalle, olisivat näiden vastakohtia (vanhempien loukkaaminen, jne.). ”Yhdentekevät teot” liittyvät ”yhdentekeviin asioihin” (, "adiafora"), jotka eivät ole itsessään hyviä eivätkä pahoja, mutta joita voidaan käyttää hyödyksi tai haitaksi. Tällaisiin kuuluvat muun muassa terveys, varallisuus jne.


title: HMS Indefatigable (R10)

text: HMS Indefatigable (viirinumero R10) oli vuonna 1942 vesillelaskettu Implacable-luokan lentotukialus, joka palveli toisessa maailmansodassa.


title: HMS Indefatigable (R10)

text: Alus tilattiin 19. kesäkuuta 1939 John Brownin and Companyltä Clydestä Skotlannista. Sen köli laskettiin vielä samana vuonna ja alus laskettiin vesille 8. joulukuuta 1942. Se otettiin palveluskäyttöön 3. toukokuuta 1944.


title: HMS Indefatigable (R10)

text: Palvelukseen oton yhteydessä alus liitettiin koeajoja ja koulutusta varten Kotilaivastoon. Koeajoissa havaittujen vikojen vuoksi alus palautettiin telakalle.


title: HMS Indefatigable (R10)

text: "HMS Indefatigable" purjehti 1. heinäkuuta 1944 suojaamaan Yhdysvaltain armeijan joukkoja New Yorkista Clydeen kuljettavaa RMS "Queen Elizabethia". Seuraavana päivänä Clydessa alukselle nousi 820 laivueen henkilöstö "HMS Formidablelta". Clydestä molemmat tukialukset purjehtivat Scapa Flown pohjoispuolelle, jossa ne kohtasivat "HMS Furiousin". Osasto, jonka muodostivat Kotilaivaston lippulaiva taistelulaiva "HMS Duke of York", lentotukialukset "HMS Indefatigable", "HMS Formidable" ja "HMS Furious", risteilijät "HMS Devonshire", "HMS Kent" ja "HMS Jamaica" sekä hävittäjät "HMS Bulldog", "HMS Nubian", "HMS Verulam" ja "HMS Virago". ? lähti 14. heinäkuuta Scapa Flowsta kohti Nordkapia operaatiossa Mascot eli hyökkäykseen Norjassa Kaavuonossa piileksivää saksalaista taistelulaiva Tirpitziä vastaan.


title: HMS Indefatigable (R10)

text: Osasto saapui määrätylle koneiden ilmaanlähettämispaikalle hieman puolenyön jälkeen 17. heinäkuuta. "HMS Indefatigablelta" lähti tehtävää suorittamaan 23 Fairey Barracudaa, joihin kaikkiin oli asennettu 1 000 paunan pommit. Barracudien lisäksi alukselta nousi 1770 laivueen Fairey Fireflyt suojaamaan raskaassa kuormassa olevia koneita. Kohteessa koneita oli vastassa paksuun savuverhoon peittynyt "Tirpitz" sekä vahva ilmatorjunta. Koneet eivät havainneet saaneensa osumia kohteeseen. Yksi Barracuda joutui tekemään pakkolaskun tukialuksen vasemmalle puolelle, mutta hävittäjä "HMS Verulam" pelasti koneen miehistön merestä. Osasto saapui 19. heinäkuuta takaisin Scapa Flowhun.


title: HMS Indefatigable (R10)

text: "HMS Indefatigablella" jatkettiin miehistön koulutusta, kunnes se 2. elokuuta yhdessä "HMS Furiousin", risteilijöiden "HMS Berwickin" ja "HMS Jamaican" sekä hävittäjäsuojan kanssa purjehti Scapa Flowsta suorittamaan operaatio Turbinea.


title: HMS Indefatigable (R10)

text: Telakalta palattuaan alus lähetettiin 19. marraskuuta 1944 Kaukoitään, missä sen tuli liittyä Brittiläiseen Tyynenmeren laivastoon. Aluksen saavuttua 10. joulukuuta Colomboon siitä tehtiin tukialus osaston lippulaiva.


title: HMS Indefatigable (R10)

text: "HMS Indefatigableen" osui 1. huhtikuuta 1945 kamikaze Okinawan taistelussa. Osuma tuli sillan reunaan ja se ei aiheuttanut merkittävää tuhoa. Neljätoista miehistönjäsentä sai kuitenkin surmansa. Viisi tuntia myöhemmin alus kykeni operoimaan lähes normaalisti.


title: HMS Indefatigable (R10)

text: Alus oli 2. syyskuuta Tokion lahdella Japanin virallisesti antautuessa.


title: HMS Indefatigable (R10)

text: Japanin antauduttua ja sotatoimien päätyttyä alus siirrettiin kuljettamaan vapautettuja sotavankeja kotiutetettavaksi. Se vieraili joulukuussa 1945 Uudessa-Seelannissa sekä tammikuussa 1946 yhdessä "HMS Implacablen" kanssa Melbournessa. Joukkojenkuljetukset jatkuivat, kunnes alus siirrettiin Britteinsaarille, jonne se saapui syyskuussa.


title: HMS Indefatigable (R10)

text: Alus poistettiin palveluksesta 1946, jolloin se sijoitettiin reserviin. Alus palautettiin palvelukseen vuoden 1950 alussa koululaivana. Se poistettiin uudelleen palveluksesta syyskuussa 1954. Alus myytiin romutettavaksi ja se saapui Dalmuiriin 4. marraskuuta 1956 romutettavaksi.


title: Xanthopan morgani

text: Xanthopan morgani on suurikokoinen, kiitäjiin kuuluva afrikkalainen perhoslaji. Se on sukunsa ainoa laji. Se esiintyy Malawissa, Zimbabwessa, Mosambikissa ja Madagaskarilla.


title: Xanthopan morgani

text: Laji on yleisväritykseltään ruskea. Siipiväli on 15cm ja perhosella on yli 30cm pitkä imukärsä.


title: Xanthopan morgani

text: Lajin olemassaolon ennusti Charles Darwin, kun hän tutustui Madagaskarilla endeemisenä esiintyvään orkidealajiin "Angraecum sesquipedale" vuonna 1862. Orkidean mesiäinen sijaitsee yli 30cm pitkän kannuksen pohjalla ja erikoinen rakenne synnytti kysymyksen, millainen eläin oikein pölyttää kyseisen orkidealajin. Ennusteesta huolimatta pölyttäjä pysyi arvoituksena, kunnes "Xanthopan morgani" lopulta löydettiin 40 vuotta myöhemmin, vuonna 1903.


title: Niobraran piirikunta

text: Niobraran piirikunta on piirikunta Yhdysvaltain Wyomingin osavaltiossa. Vuonna 2000 Niobrarassa asui 2 407 ihmistä. Piirikunnan hallintokeskus on Lusk. Muita suurempia asutuskeskuksia ovat Manville, Van Tassell ja Lance Creek. Väkiluvulla mitattuna Niobraran piirikunta on Wyomingin pienin.


title: Niobraran piirikunta

text:
Vuonna 2000 Niobraran piirikunnassa asui vuonna 2 407 ihmistä. Väestötiheys on alle yksi asukas per neliökilometri. 13,4 prosenttia piirikunnan asukkaista eli köyhyysrajan alapuolella. Piirikunnan etninen jakauma oli seuraavanlainen:
1,50 prosentilla oli hispaano- tai latinotausta. Sukujuuriltaan asukkaat olivat enimmäkseen saksalaista (35,1 %), englantilaista (18,7 %), irlantilaista (11,2 %) tai amerikkalaista (5,7 %) syntyperää.


title: Belfast Giants

text: Belfast Giants on jääkiekkojoukkue Belfastista, Pohjois-Irlannista. Joukkue pelaa Ison-Britannian pääsarjassa Elite Ice Hockey Leaguessa. Kotipelit joukkue pelaa Odyssey Arenalla, Belfastissa, johon mahtuu 7 100 katsojaa.


title: Daniel Franzese

text: Daniel Franzese (s. 9. toukokuuta 1978 Yhdysvallat) on yhdysvaltalainen näyttelijä. Hän on näytellyt muun muassa elokuvissa "Mean Girls", "Bully" ja "Maailmojen sota".


title: Hot Springsin piirikunta

text: Hot Springsin piirikunta on piirikunta Yhdysvaltain Wyomingin osavaltiossa. Vuonna 2000 Hot Springsissä asui 4 882 ihmistä. Piirikunnan hallintokeskus on Thermopolis. Muita suurempia asutuskeskuksia ovat East Thermopolis, Kirby, Lucerne ja Owl Creek.


title: Hot Springsin piirikunta

text:
Vuonna 2000 Hot Springsin piirikunnassa asui 4 882 ihmistä. Väestötiheys oli alle yksi asukas per neliökilometri. 10,6 prosenttia piirikunnan asukkaista eli köyhyysrajan alapuolella. Piirikunnan etninen jakauma oli seuraavanlainen:
2,38 prosentilla oli hispaano- tai latinotausta. Sukujuuriltaan asukkaat olivat enimmäkseen saksalaista (23,3 %), englantilaista (17,0 %), irlantilaista (12,2 %), amerikkalaista (8,2 %) tai norjalaista (6,0 %) syntyperää.


title: Britannian somalit

text: Britannian somalit ovat somalialaisia Somalian kansalaisia tai heidän jälkeläisiään. Vuonna 2006 Britanniassa asui arviolta 82 300 Somaliassa syntynyttä, joten Britanniassa on lukumäärältään suurin somalivähemmistö. He ovat Ison-Britannian 22 suurin ulkomaalaisryhmä. Etnisiä somaleita ja heidän jälkeläisiään on yhteensä arviolta 95 000–250 000. Isossa-Britanniassa asuvista Somalian kansalaisista 38% oli miehiä ja 62% naisia. Suurin osa heistä (45%) oli 16-25-vuotiaita. Tyypillisellä somaliperheellä on noin 3,8 lasta. Cardiffissa on väkilukuun suhteutettuna suurin somaliyhteisö, mutta merkittäviä määriä on myös Lontoossa, Bristolissa ja Liverpoolissa.


title: Britannian somalit

text: Britanniassa on ollut somaleita yli vuosisadan ajan, mutta suurin osa somalialaisista on saapunut 1990-luvulta eteenpäin. Toisin kuin monet muut Britannian maahanmuuttajayhteisöt, somaliyhteisö on hajanainen. Työikäisten somalien työllisyysaste vuonna 2006 oli 19 % ja 10 % etsi töitä. Somalit ovat Ison-Britannian heikoiten työllistynyt maahanmuuttajaryhmä.


title: Paranormal State

text: Paranormal State on yhdysvaltalainen televisiosarja, jossa tutkitaan kartanoita ja tiloja, joissa väitetään kummittelevan.


title: Guillermo Vargas

text: Guillermo Vargas Jiménez (s. 18. syyskuuta 1975 San José, Costa Rica), tunnetaan myös nimellä Habacuc, on costarivalainen taiteilija.


title: Guillermo Vargas

text: Guillermo Vargas otti vuonna 2008 kadulta kulkukoiran ja vei sen taidegalleriaan nääntymään kuoliaaksi. Hän piti sitä taiteena, mutta ihmiset eivät kiinnittäneet siihen huomiota. Koira joutui olemaan ilman vettä ja ilman ruokaa seitsemän päivää, kunnes se menehtyi.


title: Komi mu

text: Komi mu (komiksi Коми му, ”Kominmaa”) on Syktyvkarissa Komin tasavallassa ilmestyvä kominkielinen sanomalehti.


title: Komi mu

text: Komin lehdistön historia alkaa "Zyrjanskaja žizn" (”Syrjäänien elämä”) -lehdestä, joka alkoi ilmestyä Ust-Sysolskissa vuonna 1918. Keväällä 1919 sen nimenä oli "V zyrjanskom kraju" (”Syrjäänien seudulla”), vuoden 1921 alusta "Udž" (”Työ”) ja saman vuoden heinäkuusta lähtien "Jugyd tui" (”Valoisa tie”). Lehti ilmestyi aluksi venäjän kielellä, mutta siinä julkaistiin toisinaan myös kominkielisiä kaunokirjallisia teoksia.


title: Komi mu

text: Jugyd tuin toimittajana työskenteli Viktor Savin, joka tunnetaan yhtenä kominkielisen kirjallisuuden alullepainijoista. Vuonna 1925 Jugyd tuin yhteyteen perustettiin maalaisväestölle tarkoitettu kominkielinen lehti "Komi śikt" (”Komikylä”), joka myöhemmin ilmestyi nimellä "Komi kolhoznik" (”Komin kolhoositalonpoika”).


title: Komi mu

text: Jugyd tuista tuli kokonaan kominkielinen lokakuussa 1928. Seuraavana vuonna alettiin julkaista kominkielistä nuortenlehteä "Komi komsomol" (”Komin nuorisoliittolainen”). Kesäkuussa 1930 perustettiin venäjänkielinen sanomalehti "Za novyi Sever" (”Uuden pohjolan puolesta”). Samalla Jugyd tui sai uuden nimen "Vörledzyś" (”Metsuri”). Komi kolhoznik yhdistettiin siihen vuonna 1932. Vuonna 1935 Syktyvkariin rakennettiin nykyaikainen lehdistön toimitalo ja kirjapaino "Dom petšati".


title: Komi mu

text: Vuonna 1955 tasavallan päivälehdet yhdistettiin "Krasnoje znamja" (”Punalippu”) -lehdeksi, jota julkaistiin samansisältöisinä komin- ja venäjänkielisinä versioina. Seuraavana vuonna se jaettiin jälleen kahdeksi lehdeksi. Kominkielinen lehti sai ensin nimekseen "Komi kolhoznik" ja vuodesta 1959 lähtien sitä julkaistiin jälleen nimellä "Jugyd tui". Vuonna 1978 se ilmestyi kolme kertaa viikossa yli 12 000 kappaleen painoksena.


title: Komi mu

text: Vuodesta 1991 lähtien lehti ilmestyy nykyisellä nimellä. Vuonna 2004 perustettiin valtionyhtiö, johon Komi mun lisäksi kuului nuortenlehti "Jölöga" (”Kaiku”), lastenlehti "Bi kiń" (”Kipinä”) ja huumorilehti "Čuškanzi" (”Ampiainen”). Vuonna 2008 Komi mun toimituksesta tuli autonominen kulttuurilaitos. Lehden päätoimittajana toimii Jelena Plettser.


title: Komi mu

text: Nykyään lehti ilmestyy kolmesti viikossa noin 3 000 kappaleen painoksena. Sen aiheita ovat tasavallan politiikka, yhteiskunta, talous ja kulttuurielämä. Lehti kertoo myös tasavallan ulkopuolella asuvien komien elämästä.


title: Väinö Lehmus

text: Väinö Armas Lehmus (sukunimi alun perin Lind; 1. marraskuuta 1886 Lempäälä – 7. huhtikuuta 1936 Lohja) oli suomalainen koomikko, kuplettilaulaja ja elokuvanäyttelijä.


title: Väinö Lehmus

text: Lehmus kiersi yhdessä Iivari Kainulaisen kanssa esiintymässä kuplettilaulajina ympäri Suomea. He esiintyivät ravintoloissa sekä myös elokuvateattereissa näytösten väliaikoina. Kainulaisen ja Lehmuksen ohjelmistoon kuului kaikkea humoristisista arkkiveisuista Oskar Merikannon laulelmiin. Väinö Lehmus oli naimisissa vuodesta 1912 Hildur Aurora Enbomin (1891–1967) kanssa.


title: Väinö Lehmus

text: Lehmus esiintyi vuosina 1920–1921 viidessä elokuvassa: